text:
Gonars
Gonars o ben Gonârs al è un comun intal Friûl di Mieç, che al dì di vuê al fâs part de provincie di Udin e al à 4.637 abitants.
[cambie] La grafie dal non
La prime version normalizade dal non fate dal OLF e jere Gonars cence l'acent lunc su la a. Cheste grafie e lave daûr des regulis di normalizazion (la a e à daûr dôs consonantis).
Dal rest il probleme di pronuncie nol è dai furlans ma dut câs dai marilenghe talians che a fasin fature a disilu just (tant che par esempli i nons dai comuns di Cormons, Comelians e v.i.) e dut câs lis cuestions di grafie a saressin pe lenghe taliane.
Il comun al à però fat proteste ricuardant sei la scriture tradizionâl sei la origjin etimologjiche dal non. L'ARLEF i à dât reson e duncje si pues doprâ ancje la grafie Gonârs.
[cambie] Sportel pe lenghe furlane
Gonars al è un dai comuns che al à creât un sportel pe lenghe furlane, cul jutori de leç 482/99. Lis sôs ativitâts a son chês de promozion de lenghe furlane, de traduzion di documents ancje pai citadins e de gjestion dai finanziaments dâts fûr cu la leç. Il sît dal comun al è dal dut bilengâl.
[cambie] Storie
[cambie] Preistorie e Protostorie
I segns plui antîcs che a dimostrin la presince dal om te Basse Furlane a van indaûr al Mesolitic: a son imprescj piçui fats cun sclesis di siliç, che si doprave par armâ lis pontis des frecis pe cjace. Chescj reperts a testemonein che la basse planure furlane e jere frecuentade di piçui grups di oms che tra il 8000 e il 7000 p.d.C. a vivevin cu la cjace dai grancj mamifars dal bosc (cierfs, cenglârs e vie indenant) e cjapant sù plantis salvadiis. Si crôt che al fos un periodi cuant che te planure furlane al ves di jessi un grant bosc plen di rôi, frassins, faiârs e plen ancje di flums, risultivis e di sfueis. Po, tal 5000 p.d.C., cuant che aromai il rapuart dal om cul ambient e il sisteme di doprâ il teritori a jerin cambiâts, lis primis comunitâts di contadins e di arlevadôrs neolitics a colonizarin cheste zone, a ocuparin la planure butant jù i arbui, brusant tocs grandonons dal vecjo bosc e ae fin a lavin a cirî gnovis tieris. Dut câs la presince e l'impat dal om neolitic in chescj teritoris no forin costants e chest lu dimostrin lis diferencis tra i sîts archeologjics de zone. No vin testemoneancis archeologjichis di rilêf par chel che al rivuarde i timps dopo, ven a stâi la Ete dal Ram e la Ete dal Bronç antîc (fin ai prins secui dal II mileni p.d.C.). Invezit e je documentade e si cognòs une vore ben la Ete dal Bronç antîc tal rest de Italie dal nord: cheste e je la epoche des palafitis e dai grancj vilaçs fats sù palificazions, dulà che a son a stâ comunitâts che si son insediadis in maniere stabile intun teritori definît e a vivon in gracie des ativitâts agriculis dal arlevament di pioris e cjavris, oltri che di cjace e di racuelte. Invezit il teritori furlan al presente carateristichis diferents rispiet al rest da la Italie setentrionâl: no si sa che a sedin stadis palafitis e, ancje se a son ogjets di bronç che a somein dal dut a chei che a jerin tal rest de Italie dal nord, a son ancje ogjets di ceramiche che invezit a sintin la influence de culture balcaniche danubiane. Invezit si à la documentazion di insediaments e vilaçs cu la Ete dal Bronç Medi (cirche 1700 p.d.C.): l'insediament di Porpêt al è di chest periodi. Al jere su di une piçule culine e al jere difindût sedi di elements naturâi (il flum Cuar a nord e un grant sfuei ta chês altris bandis), sedi dal intervent dal om che lu sierà fasint sù une palade dople e un teraplen. Cun di plui al jere un centri impuartant pe produzion metalurgjiche e forsit al è propite par chest che al fo l'unic insediament a sorevivi, dopo de nassite dai vilaçs de Ete dal Bronç medi, ae crisi che e cjapâ la plui part de Italie setentrionâl. Di cheste crisi la planure furlane no rivà a vignî fûr fin al timp de colonizazion fate dai Romans. Lis testemoneancis che a rivuardin la Ete dal Fier (scomençant cul secul VIII p.d.C.) a son scjarsis: i pôcs insediaments (Porpêt, Palaçûl e Cjarlins) a jerin dilunc dai flums principâi e pluitost dongje dal mâr. Duncje la ocupazion de planure e jere rare, ma i reperts a fasin crodi che e fos un sisteme diferent di insediament rispiet ae Ete dal Bronç medi e resint: nol jere plui un sisteme di vilaçs che a jerin dongje dai flums, ma di pôcs insediaments che a controlavin un grande part di teritori, forsit lant daûr di un ordin politic militâr precîs.
[cambie] Periodi roman
Tal cors dai secui si è conservât cualchi toponim che nus testemonie il fat che il teritori di Gonârs al jere abitât in epoche romane: prin di dut Antognan, che al è un toponim prediâl. I prediâi (propite dal latin praedium, ‘proprietât teriere’, ‘fonts’) a indichin i fonts agricui che a cjapavin il non (pal solit che de ''gens'' di apartignince) dal colon che al veve vût il teren: po il toponim prediâl si lu costruìs scomençant di un element onomastic e zontant un sufìs. Al è sigûr che il prediâl Antognan al rivedi di Antonius e a chel si tache il tipic sufìs latin -anum. Si puedin atribuî ae epoche romane ancje altris toponims, par esempli “Sacavan”, che al è il non di un teren logât a nord dal paîs di Gonars e de Stradalte e che ancje chel al è un prediâl che al ven forsit di Saccavus o Saccavius. Un altri esempli al è il toponim “Jevade”, un non atribuît a une strade e che apont al indiche che cheste e jere stade fate sù in rilêf, suntun strât di pieris e glerie, daûr dal tradizionâl sisteme che i Romans a dopravin par fâ lis stradis. Al è une vore probabil che tal periodi roman i teritoris di Gonârs a fossin abitâts di cualchi famee di contadins, che a scomençarin a bonificâ e a mondâ il teren di mût di rindilu adat ae agriculture. Dut chest al è testemoneât di tancj reperts di ete romane, conservâts li dal Museu Civic di Udin e di cualchi urnis pes cinisis, che invezit a son conservadis a Gonârs, te sede de Scuele secondarie “T. Marzuttini”.
[cambie] Ete di mieç
I tancj reperts langobarts che a son stâts cjatâts te zone tra Porpêt e Gonârs nus fasin pensâ che al fos un insediament militâr; di fat a son stâts cjatâts pontis di lance e di frece, spathae e umbons di scût. A son di particolâr interès la spatha cjatade a Gonârs e un umbon di scût, definît “di parade” pes decorazions di lus, cjatât a Porpêt, e che forsit al fo di un nobil o di un comandant militâr. Chescj reperts a podaressin lâ indaûr ae II metât dal secul VII. Invezit il sarcofac cjatât tal 1968 tra Gonârs e Favuîs al è dal secul VIII; dentri a jerin i rescj di doi scheletris (forsit om e femine langobarts) e une crôs di bronç une vore interessante parcè che al somee che podedi jessi chê di un relicuiari dal tesaur dal Domo di Cividât. Chest al fâs crodi che e podarès jessi il so model. Cussì une ipotesi e je chê che l’om cjatât a Gonârs al fos un oresin e che la crôs di bronç e sedi un strument de sô art. Cuant che i Langobarts a rivarin in Friûl a puartarin gnovis fuarcis e gnûfs stanziaments. Cussì, ancje tes campagnis ator dai trê paîs di Gonârs, Favuîs e Antognan a tornarin a tacâ la ativitât agricule e, une vore probabil, ancje la ativitât artesanâl e comerciâl. Daspò de dominazion langobarde ancje Gonârs al fo sometût, cussì come dute la Basse Furlane a chê dai Francs e po e patì lis invasions dai Ongjars (899-952). Un document dal 1028 dulà che l’imperadôr Corât II al concedeve al Patriarcje il guvier di chestis zonis, che a jerin deventadis cuasi disabitadis e patrie di boscs e terens no coltivâts, al testemonie la cundizion di scjars svilup e di degrât che e jere te planure furlane daspò des incursions dai Ongjars. Il periodi patriarcjâl al scomence mostrant scjars svilup e desolazion, ma i Patriarcjis si impegnin intune azion energjiche par tornâ a popolâ e par recuperâ dal pont di viste economic e sociâl ducj i teritoris dal Friûl che a jerin sot dal lôr podê. Il patriarcje Poppo (o Popon) al tornà a fâ sù la basiliche di Aquilee, inaugurade ai 13 di Lui dal 1031. Cu la istituzion dal cjapitul di Aquilee, i da une part dai teritoris de Glesie aquileiese, che a son elencâts intune bole che e à la date de inaugurazion de basiliche. Cheste bole e je il document plui vecjo dulà che si ateste la esistence des vilis di Gonârs e di Antognan, che però a restin fûr da la donazion, probabilmentri parcè che a fasevin za part de jurisdizion dal cjistiel di Porpêt. Vie pai secui X e XI, intant che si viodeve progrès sociâl e economic, si definissin lis comunitâts rurâls locâls, cjapadis dentri ancje chês che al dì di vuê a fasin part dal comun di Gonârs che si pense che al ves une popolazion intor dai 200-300 abitants cirche, invezit al è probabil che in chês che vuê a son lis frazions e fos a stâ mancul int. Ae fin de ete patriarcjâl tai agns subite prime che e rivàs la Serenissime in Friûl (1420), i paîs di Antognan e Favuîs a jerin sot de jurisdizion dai conts di Castel Porpeto, invezit Gonârs al dipendeve da la podestarie di Maran.
[cambie] La Ete moderne
Il 1420 al segnà l'inizi de ocupazion veneziane in Friûl e duncje i paîs di Gonârs, Favuîs e Antognan cun dute la lôr campagne a larin sot dal guvier venit, ancje se in maniere no direte. Di fat la Serenissime e ricognossè la invistidure feudâl dal cont di Gurize su Antognan e Favuîs fin ae muart dal ultin dissendent, invezit di chê altre bande Gonârs al fo sot de protezion dal Patriarcje, come ancje la podestarie di Maran. In contemporanie cul inizi dal domini de Republiche di Vignesie in Friûl, sul confin orientâl si presentà la menace dai Turcs. Propite lis invasions dai lôr esercits in Friûl a segnarin in maniere dolorose la seconde metât dal secul; la scorsade dal 1477 e fo di particolâr rilêf pe storie di Gonârs parcè che e puartà a la distruzion di dut il paîs e ancje di chel di Antognan, disdrumâts come tantis altris vilis dongje de Stradalte. A ruvinâ ancjemò di plui la situazion di chescj puescj, il 1500, an cuant che al murì Leonart, ultin dissendent de dinastie dai conts di Tirôl-Gurize, al segnà l'inizi di une dispute violente tra la Cjase de Austrie e la Republiche veneziane pal domini de Basse planure furlane. I austriacs a ereditarin i bens dai conts di Gurize (par vie che a jerin lôr), invezit Vignesie e pretindè di slargjâ il so guvier su chê part dai bens che no masse decenis prime e veve dât in concession feudâl propite ai conts di Gurize. Il risultât al fo une vuere tra la Serenissime republiche di une bande e la Austrie, judade di Spagne, France e cualchi princip talian (a formâ la leghe di Cambrai) di chê altre. La situazion si definì cui pats di Noyon dal 1516 e la diete di Worms dal 1521, dulà che si stabilì che la Austrie, gjavâts fûr i dirits risiervâts al Patriarcje, e ves il guvier di une buine part de Basse planure furlane, cjapâts dentri i paîs di Gonârs, Favuîs e Antognan, adun cu lis vilis di Cjistiel, Porpêt, Vilegnove, Cjarisà, San Zorç, Noiâr e Cjarlins. Cheste definizion però si concretizà dome cul 1546, daspò che la contraposizion tra Vignesie e Austrie e jere deventade plui aspre: di fat la prime e veve ocupât une altre volte la fuartece di Maran (1542), invezit la seconde e veve fat sù dongje di cheste fuartece il presidi di Maranut, par controlâ la zone. Cussì al scomençà il guvier austriac sui teritoris di chel che al dì di vuê al è il Comun di Gonârs e al le indenant cuasi cence interuzions plui o mancul par trê secui, ancje se i contrascj continuâts tra Serenissime e Imperi a forin la cause di tensions fuartis. Oltri a chestis discordiis politichis a jerin ancje lis cuistions continuis che a vignivin fûr tra paîs tacâts che però a jerin sot di guviers diferents: la cause principâl des cuistions e jere chê dai dirits par doprâ pascui, flums, palûts e ducj chei bens che a podevin doprâ ducj i doi. Cheste continue cundizion di tension e degjenerà in maniere inevitabile: tal 1615 e sclopà une gnove vuere tra Vignesie e Austrie, la “vuere di Gradiscje”, clamade cussì parcè che lis operazions a forin dutis ator di cheste fuartece. Daspò cirche di trê agns di scuintris, tal 1618 a firmarin la pâs a Madrid di mût che a tornarin lis divisions teritoriâls che a jerin prime de vuere e duncje al fo confermât il domini austriac su Gonârs, Favuîs e Antognan. Par vie di cheste situazion tese e instabile, la cundizion economiche e sociâl di chestis tieris tra il ‘500 e il ‘600 no si presentave par nuie prospere. La cressite des tassis, l’indebitament ancje chel in cressite des fameis cuntun redit medi bas, la vendite progressive dai bens comunâi e l'insiorament des fameis nobilis e benestantis e di conseguence il lôr potenziament, a jerin dome il segnâl evident de puaretât difondude e dal malstâ che al zirave tra i contadins e i piçui artesans. Dome cu la seconde metât dal ‘600 la situazion e là un pôc miôr, soredut pe introduzion di dôs inovazions fondamentâls pe economie agricule: la coltivazion dai morârs cul relatîf arlevament di cavalîrs e la coltivazion de blave. In pôcs decenis a deventarin dutis dôs la base economiche fondamentâl de sussistence des classis puaris di chescj paîs; in particolâr la blave, che e veve une rese nete plui grande di chê dal forment, e fo la base primarie de alimentazion par i trê secui dopo. Però il domini assolût tal setôr alimentâr di chest cereâl, che al jere une vore util par slontanâ la pôre de fam, al causà la difusion de pelagre e dal cretinisim in dutis chestis zonis e chestis malatiis a tormentarin Gonârs, Favuîs e Antonian fin al inizi dal Nûfcent. Adun cul decjadiment e cul bloc economic dai secui, ancje il podês des istituzions al là al mancul: il patriarcjât al veve pierdût dutis lis funzions civîls in pratiche za al inizi de dominazion veneziane: cualchidun dai siei teritoris al jere sopognet al control di Vignesie e cualchidun altri al control de cjase de Austrie; lis gastaldiis e lis podestariis a jerin deventadis di man in man jurisdizions di caratar privât, lassadis in ereditât di pari in fi, e leadis a interès cuasi dome familiârs; la fuarce e la libertât des comunitâts rurâls si jerin lentementri degradadis e ridusudis, fracadis dal pês sociâl e economic des fameis dai siôrs. Par volê dal imperadôr Ferdinant II, dal 1647 Gonârs, Favuîs e Antognan a jentrarin te autonome contee dai princips di Gradiscje, che dal 1717 e jere sot de dipendence direte de cjase de Austrie e daspò unide, tal 1754, ae contee di Gurize cul titul di “Contee di Gurize e Gradiscje”. Intun ciert sens in chescj agns si definì il procès di definizion dai confins tra i teritoris venits e chei de cjase de Austrie, leâts intun gredei di jurisdizions e dirits che nol jere facil di disgropâ. La sopression dal patriarcjât di Aquilee tal 1751 e fo il stimul par risolvi il probleme, che al lave indenant di plui di doi secui, di definî il confin tra i teritoris de Republiche e chei dal Imperi. Chest confin al veve un andament intorteât leât prin di dut al percors dai flums e dai cors di aghe de zone (soredut il flum Ausse). La fin dal Patriarcjât al fo ancje la origjin de realizazion des dôs Arcidiocesis di Gurize e di Udin e la definizion dai teritoris dulà esercitâ la lôr competence religjose. La testemoneance concrete, e che e esist ancjemò, dai acuardis di metât Sietcent e je la piere confinarie metude tal 1753 sul confin che al divideve l'abitât di Gonârs di chel di Morsan, po tirade vie tal 1808 par ordin dal Dipartiment di Passarian istituît dai francês e conservade al dì di vuê tal curtîl de canoniche di Gonârs. Su di cheste e je incidude, in latin, la sô funzion: Confin de Austrie Interiôr e dal Friûl Venit, daspò de pâs di Worms mai colocât, metût tal timp dai dominis di Marie Terese romane imperadore simpri auguste, regjine di Ongjarie e di Boemie, Arciduchesse di Austrie e Franz Laurean dôs di Vignesie, cu la mediazion di Ferdinant Filip cont di Harrsch e Zuan Donât pe definizion dai confins. 1753. Però, a diference dal dì di vuê, in chê volte il confin inte plui part des voltis nol veve definizions precisis e di no podê contestâ. Par chest motîf si spieghe il continui conflit di interès tra i doi Stâts confinants.
[cambie] La Ete contemporanie
Cuant che tal 1797 Napoleon al rivà in Friûl, a forin cambiaments profonts, come pardut culà che a jerin rivadis lis armadis dai francês. Il gnûf secul al scomençà sot de tutele de dominazion francês, che e tignì il guvier dal Friûl dal 1805 al 1813. Daspò di jessi passâts sot de aministrazion dal distret di Palme e dal dipartiment di Passarian, i trê abitâts di Gonârs, Favuîs e Antognan a subirin in pôcs agns une profonde ristruturazion aministrative ma ancje politiche e sociâl. Il dât plui impuartant al fo la unificazion dai trê abitâts intun nucli sôl dal comun di Gonârs, fissant la struture atuâl di un cjâf lûc cu lis frazions anetudis, guviernât di un sindic e di conseîrs nomenâts dal prefet dal dipartiment. In chest periodi a forin fondamentâi ancje la introduzion dal codiç civîl, che si sostituì a ducj i dirits e a lis jurisdizions ereditâts ancjemò de ete feudâl, la realizazion di un catastic, clamât propit napoleonic, par une distribuzion plui ecuilibrade de tassazion sul teritori e il miorament des rêts des stradis, prime di dutis la Stradalte (clamade apont ancje “Napoleoniche”), fate plui drete e facile par podê passâ. Cu la sconfite di Napoleon e, plui di precîs dal 1813, al scomençà il secont periodi de dominazion austriache, slargjât in pratiche a dut il Friûl. Par mieç di un proclame, ai 7 di Avrîl dal 1815 al fo istituît il Ream Lombart Venit, che al cjapave dentri dai siei confins ducj i teritoris furlans che prime a jerin stâts sot Vignesie. Dongje di chest e par dâi continuitât, la part dai teritoris furlans che e reste (e che e jere za sot de tutele austriache dai timps prime de Rivoluzion francês) invezit si unì dal pont di viste aministratîf ai “Paîs de Corone”. Però chest confin imagjinari, che al passave propite tes vicinancis di Palme, nol creave nissun stac o separazion tra il Ream Lombart Venit a pene nassût e i dominis ereditaris de Cjase dai Asburc; lis misuris aministrativis a jerin plui o mancul lis stessis, lis misuris fiscâls a jerin cuasi compagnis, la leç comunâl e provinciâl e jere compagne, cussì come lis disposizions che a rivuardavin la istruzion, la justizie e i oblics militârs. Ancje se e jere cheste organizazion positive e un caric fiscâl inferiôr in maniere nete rispiet a chel dai agns di Napoleon, no si pues dî che chestis tieris a acetassin di biel voli e in maniere trancuile il domini de Cjase de Austrie. Lis lamentelis, lis contestazions e lis protestis a jerin numerosis e cualchi a deventavin rivoltis o azions armadis. La concomitance di chescj cambiaments politics e di avigniments dolorôs cuntune sucession di carestiis, leadis a une pessime circostanze climatiche (il 1816 al è clamât “l'an cence Istât”, come i agns dopo che a forin frêts compagn e duncje sfavorevui a la agriculture), a puartarin dute la regjon a nivei di vite pardabon bas, testemoneâts in maniere significative da la definizion di chest piçul periodi, 1813-1821, come “i agns de grande fan”. Infratant e nassè la provincie di Udin (1814), che e cjapà dentri ancje i paîs di Gonârs, Favuîs e Antognan che prime a jerin sopognets ae Contee di Gurize e Gradiscje, invezit il Sindic al fo sostituît di un podestât e il catastic che a vevin realizât i francês al fo completât e di conseguence a forin fatis la revision e la perecuazion des tassis. Al fo abolît il Codiç napoleonic, sostituît cul Codiç civîl austriac (par tancj aspiets plui moderni di chel francês), che al restà in vore in Friûl fin al 1871. Soredut però si tornarin a definî lis aministrazions locâls e provinciâls e i siei membris a forin sielzûts pe plui part te classe medi alte locâl par fâ guviernâ i siei sotans di personis leadis diretementri a lôr. Però la situazion economic sociâl des classis medi bassis e continuà a lâ in piês. La ativitât principâl e jere la agriculture che e ocupave la maiorance grandone de popolazion in cualitât soredut di zornadîrs, metadiaris e fituâi. Chescj, sopognets a pats colonics simpri plui pesants, a lavin di man in man a incressi il numar dai contadins che no vevin la tiere. Stant che chestis personis a jerin par fuarce leadis in maniere direte ai flus variabii de ativitât agricule, a costituirin la categorie di int che e fasè scomençâ il fenomen de imigrazion, che al fo clâr e evident soredut da la seconde metât dal secul. Invezit il possediment dai terens al jere, soredut te zone de Basse furlane, in man ai grancj proprietaris, che no ju aministravin in maniere direte, ma par mieç di gastalts e fatôrs, che come impegn principâl a vevin la gjestion e il control de ativitât dai contadins sopognets, pal plui paiâts par mieç dal pat di metadrie. Dongje de agriculture, l'artesanât e la industrie si presentavin tant che ativitâts margjinâls e diretis a une dibisugne dal dut locâl. Il malstâ che al derivave di cheste situazion ferme e puare dal pont di viste economic, adun cui ferments di caratar indipendentist e iredentist, al alimentà i mots dal 1848, che a traviersarin ancje il Friûl lassant segns indelebii soredut te zone di Palme e dai paîs dongje e che a forin la spie plui evidente e significative de unitât de Italie che e vignarà. Di fat tal procès di unificazion nazionâl i teritoris furlans, jessint une zone di confin, a cjaparin une significative impuartance strategjiche; prin di dut lu dimostre la ossilazion dal confin tra il Ream di Italie a pene nassût e la cjase de Austrie, fissât tal Avost dal 1866, ae fin de Tierce Vuere di Indipendence, dilunc di une linie che e passave tra Morsan e Gonârs, e puartât cualchi chilometri a est di Palme tal mês di Otubar di chel stes an. Di chê date indenant il teritori dal dì di vuê dal Comun di Gonârs al fo in maniere stabile teritori talian. Però chest profont cambiament politic, acetât cuntun entusiasim avonde flap, nol puartà une mutazion significative des cundizions economichis e sociâls de Basse planure furlane. La maiorance grandonone de popolazion e lavorave ancjemò te agriculture, che però no rivave a furnî il nudriment che al coventave par dâ di mangjâ in maniere complete dute la popolazion. Cheste situazion di ferme e fo la origjin e la cressite dal fenomen de emigrazion, che e viodè tra la fin dal Votcent e la prime metât dal Nûfcent un numar grandon di zornadîrs partî a cirî fortune e lavôr no dome in Europe, ma ancje tal rest dal mont. Chest al fo il fenomen plui rilevant di un periodi, chel tra il 1866 e il 1914, segnât di decenis di pâs, ma caraterizât di une storie opache, cence acjadiments di significât e di cualsisedi progrès di rilêf. Chescj flus migratoris, soredut temporanis e stagjonâls, ma che un pôc a la volte a cjaparan la forme di emigrazions definitivis, soredut di là dal ocean, a puartarin in Friûl un contribût finanziari consistent par mieç di chel che a mandavin i emigrâts. Tal stes timp al’inizi dal Nûfcent tai teritoris comunâi al nassè un ciert svilup artesanâl e comerciâl, caraterizât in mût particolâr pal teritori di Gonârs da la ativitât des cjalçaduris. Par dut il secul vincjesim, ancje se cun alts e bas inevitabii, chest al fo un dai setôrs economics principâi di cheste zone, adun cun altris ativitâts, come par esempli la lavorazion dal fier e dal len, la masanadure, la sartorie e un numar considerevul di ostîrs e casulins.
[cambie] La prime vuere mondiâl
Il lent progrès economic de zone e cognossè un moment di ferme tai doi agns prime dal inizi de prime vuere mondiâl. Tra il 1913 e il 1915 e capità une crisi gjenerâl: in pratiche si fermarin i pôcs cumierçs cul forest, la agriculture no jere tes cundizions di fâ invidie, invezit chês pocjis iniziativis sostignudis dai consorzis e dai privâts te Basse furlane, soredut lis bonifichis e la coltivazion di terens gnûfs, a jerin dentri intun contest di cundizions economichis e sociâls masse disastradis par podê modificâlis in curt. Cheste e je par tancj trats la situazion delicade e precarie di dut il Friûl, soredut la Basse planure, su la puarte dal prin conflit mondiâl. Al inizi des ostilitâts in gjenerâl la popolazion e ve une disposizion risiervade e contrarie in mût fuart a la vuere e une idee difondude di jê tant che “calamitât tremende” par un teritori puar che fin da la antichitât al jere stât une tiere di passaç e ancje un cjamp di bataie di numerôs esercits. Propite dilunc dal confin tra Friûl e Austrie si combatè cualchidune des bataiis fondamentâls di dut il conflit. Sul teritori di Gonârs a forin realizâts un ospedalut militâr e un cjamp di aviazion, che al ve la funzion di base di supuart di azions impuartants azions dai aeris militârs talians cuintri dal teritori austriac ongjarês. In particolâr a Gonârs si memore une di chestis azions tal monument ae Aviazion: al è un imponent basrilêf in bronç, realizât tal 1968 dal artist furlan Gigi Di Luca, che al vise de azion di vuere dai 18 di Fevrâr dal 1916 dal Maiôr pilote Oreste Salomone, che, unic superstit dal ecuipaç dal so bombardîr “Caproni”, al ve di rivâ a tiere in emergjence tal cjamp di aviazion di Gonârs. La disfate di Cjaurêt dal Otubar dal 1917 e fasè lâ in piês cence misure i efiets za tragjics de vuere e e fasè colâ dut il teritori furlan tes mans dai esercits dai Imperis Centrâi. La fin dal conflit e consegnà ai furlans, sfinîts e avilîts dai agns di vuere, un teritori devastât: al jere impussibil doprâ il 50% de superficie agrarie, il procès di industrializazion al jere interot e tornât indaûr di plui di trente agns, la popolazion decimade, soredut tes sôs fassis plui produtivis, e obleade ae disocupazion o a migrâ par vie des cundizions di puaretât estreme e des prospetivis di vore che cuasi no jerin. In chest contest il Comun di Gonârs nol jere une ecezion par vie che se di une bande al veve cualchi piçule aziende artesane che si svilupave, di chê altre e subive distès il fenomen de emigrazion. La fin dal conflit e puartà ancje cambiaments sociâi impuartants, prin di dut il sfantament dal mont dal Votcent cui siei privileçs e lis sôs prerogativis. Si lu viôt soredut tai teritoris agricui de Basse furlane dulà che, par vie dai lavoradôrs catolics e socialiscj che a “sburtavin” adun, si concretizà la abolizion de metadie e di ducj chei pats colonics simii a jê e une vore gravôs pal mont dai contadins e dai zornadîrs.
[cambie] Il fassisim
Tai agns vincj dal Nûfcent al scomençà e al deventà simpri plui fuart il periodi dal fassisim e di chel si pues visâ dal discors famôs che Mussolini al fasè a Udin tal Setembar dal 1922. Di chel an indenant il duce al fasè un acentrament progressîf che al puartà ae afermazion dal stât totalitari, su la fonde di une gjestion acurade dal consens e de repression, e che al prevalè su dutis lis sburtadis viers la autonomie locâl che a saran un pôc a la volte metudis dentri e fracadis dal gnûf stât autarchic e centralizât in maniere fuarte. Dal pont di viste economic par vie de puaretât dai piçui proprietaris de planure furlane, soredut te Basse, a scugnirin ipotecâ lis puaris tieris dulà che a jerin parons. Cun di plui la emigrazion e fo di gnûf un fatôr fondamentâl de vite economiche di dute la regjon, daspò di cualchi an cuant che al someave che e fos stade une regression. Invezit a forin fatis oparis di bonifiche e e fo realizade cualchi opare publiche leade soredut ae viabilitât e ai progjets di sistemazion dai bacins idrografics. Si fasè pôc par promovi la industrie furlane, che no passà, se no di râr, il nivel di piçule aziende, come che al dimostre in mût larc ancje l’artesanât de chê volte nassût tal teritori di Gonârs e tai comuns dongje. Un câs a part al fo l'intervent diret dal Stât cui siei capitâi te realizazion dal stabiliment di Tor di Zuin, bacin di racuelte par dut il secul di un grum di lavoranzie che e rive dai paîs di Gonârs, Favuîs e Antognan. Buine part de opinion publiche si preocupà pe jentrade in vuere de Italie di Mussolini. La ostilitât profonde tai confronts de vuere e dal regjim fassist si manifestà daspò dai 8 di Setembar dal 1943 a traviers de rivolte dai partesans, che e fo fuarte e significative in dut il teritori furlan, e in gjenerâl a traviers dal moviment de Resistence, sostignût dal consens e da la colaborazion de maiorance de popolazion. Par chel che al rivuarde in particolâr il paîs di Gonârs e il so teritori, lis vicendis de seconde vuere mondiâl si learin in maniere une vore strete cu la vite de comunitât locâl par vie che tal autun dal 1941 il regjim fassist al realizà un cjamp di concentrament, dulà che da la vierte dal 1942 a forin internadis miârs di civîi caturâts tai teritoris ocupâts dal esercit talian te ex Jugoslavie.
[cambie] Il cjamp di concentrament 1942-1943
Par chel che al rivuarde il paîs di Gonârs e in mût particolâr il so teritori, i avigniments de seconde vuere mondiâl si lein in mût une vore stret cu la vite de comunitât locâl par vie che il regjim fassist al realizà tal autun dal 1941 un cjamp di concentrament, dulà che te primevere dal 1942 a forin internâts miârs di civîi cjapâts tai teritoris ocupâts dal esercit talian te Jugoslavie di chê volte. Il cjamp di Gonârs, fat sù a pene fûr dal paîs intun teren dilunc de “Napoleoniche”, al jere formât di dôs centis distintis a cirche un chilometri une di chê altre, il cjamp A e il cjamp B, che al jere dividût in trê setôrs, Alfa, Beta e Gamma. Al jere circondât di un fîl spinât alt, cun toretis di vuardie cun metraiis e fârs potents che lu iluminavin tant che di dì. Il cjamp al jere stât fat sù tal autun dal 1941 in prevision che a rivassin i presonîrs di vuere rus, ma no si lu doprâ mai par chest fin. Invezit te primevere dal 1942 al fo destinât al internament dai civîi di chê che a clamavin la “Provincie taliane di Lubiane”, cjapâts dal esercit talian te aplicazion de malfamade Circolâr 3C dal gjenerâl Roatta, comandant de II Armade, dulà che si stabilivin lis misuris repressivis di meti in vore tai teritori ocupâts che la Italie e veve anetût daspò de agression nazifassiste ae Jugoslavie fate ai 6 di Avrîl dal 1941. Lis dôs massimis autoritâts civîls e militârs de provincie di Lubiane, l'Alt Comissari Emilio Grazioli, scuadrist fin dal prin moment, e il gjenerâl Mario Robotti, comandant dal XI Cuarp di Armade, a meterin in vore lis misuris repressivis cuntune atente ferocitât: cussì a forin fusilazions di ostaçs, fûcs di paisuts e deportazions di popolazions interiis. Te gnot tra i 22 e i 23 di Fevrâr dal 1942 la citât di Lubiane e fo circondade dal dut cul fîl spinât, ducj i oms a forin arestâts, sopognets a controi e la plui part di lôr e fo destinade al internament. In curt ancje chês altris citâts de "provincie" a faserin la stesse fin. I arestâts a forin puartâts tal cjamp di concentrament di Gonârs, dulà che tal Istât dal 1942 a jerin presints za plui di 6000 internâts, ben oltri lis pussibilitâts ricetivis dal cjamp, che al jere stât prontât par mancul di 3000 personis. Par vie de soreconcentrazion, des precariis cundizions igjienichis e de brute alimentazion, ca di pôc si difonderin tantis malatiis, come la dissentarie, che a scomençarin a fâ lis primis vitimis. In chest prin periodi tal cjamp a jerin concentrâts inteletuâi, insegnants, students, operaris e artesans; duncje ducj chei che a jerin considerâts potenziâi opositôrs de ocupazion e tra di lôr a jerin ancje un grum di artiscj che a àn dedicât tantis des lôr oparis ae detenzion tal cjamp. Sot dal pseudonim a jerin internâts ancje esponents dal Front di Liberazion sloven, che po a saressin deventâts dirigjents de Resistence jugoslave. Cualchidun di lôr tal Avost dal 1942 al organizà une fughe clamorose dal cjamp, cul sisteme plui classic: il sgjâf di une lungje galarie sot de barache XXII. Daspò de fughe, la plui part dai internâts e fo trasferide in altris cjamps che tal stes timp a jerin stâts istituîts in Italie, in particolâr a Monigo di Treviso, a Chiesanuova di Padova e a Renicci di Anghiari te provincie di Arezzo e po a Visc, in provincie di Udin, a pôcs chilometris di Gonârs. Ma il cjamp di Gonârs si jemplà in curt di un gnûf gjenar di internâts: oms, feminis, vielis e fruts caturâts tai paîs dal Gorski Kotar, la regjon di mont a nord-est di Fiume, e prime depuartâts a Kampor, te isule di Rab (Arbe). Ca tal Lui dal 1942 il gjenerâl Roatta al veve predisponût la istituzion di un cjamp di concentrament grandon, destinât a jessi une des tapis de "bonifiche etniche" programade dal regjim fassist tai teritoris jugoslâfs ocupâts. Tal Istât dal 1942 a forin internâts plui di 10.000 slovens e cravuats, in cundizions di vite spaventose, in tendis fruiadis, cence servizis igjienics ni cusinis. Di fat i cjamps di concentrament par jugoslâfs a jerin organizâts dai comandants dal esercit talian daûr dal principi esprimût dal gjenerâl Gambara: "Campo di concentramento non è campo di ingrassamento. Individuo malato = individuo che sta tranquillo". In curt la mortalitât a Rab e rivà a nivei une vore alts e il gjenerâl Roatta al decidè di trasferî feminis, vielis e fruts a Gonârs, dulà che, tal autun invier 1942-43, a rivarin miârs di personis in cundizions di debilitazion estreme. Cussì, ancje se l'impegn uman di cualchidun dai uficiâi e soldâts dal contingjent di vuardie, come il miedi Mario Cordaro, tal cjamp di Gonârs plui di 500 personis a muririn di fam e di malatiis. Almancul 70 di lôr a jerin fruts che no vevin nancje un an, nassûts e muarts tal cjamp di concentrament. Come ducj chei altris cjamps fassiscj par internâts jugoslâfs, il cjamp di Gonârs al funzionà fin tal Setembar dal 1943, cuant che, cu la capitolazion dal esercit talian, il contingjent di vuardie al scjampà e i internâts a forin lassâts libars di lâ vie. Tai mês dopo la popolazion di Gonârs e dismantelà il cjamp doprant i materiâi par altris costruzions, come l'asîl infantîl, e cussì vuê des struturis dal cjamp nol reste plui nie. A memorie di chest cjamp di concentrament, par iniziative des autoritâts jugoslavis tal 1973 il scultôr Miodrag Živković al realizà un Sacrari tal cimitieri citadin dulà che in dôs criptis a forin trasferîts i rescj di 453 citadins slovens e cravuats internâts e muarts tal cjamp di concentrament di Gonârs.
[cambie] I agns de Republiche
Cu la conclusion de seconde vuere mondiâl, cuant che tal teritori furlan si cjatin lis fuarcis armadis che a rivavin dal front talian e chês dal esercit popolâr jugoslâf, a nasserin numerosis problematichis che a costituirin lis liniis vuide dal dopovuere furlan e talian, primis tra dutis chês leadis ae definizion dai confins, che aromai di secui a jerin un pont critic di cheste zone, e al câs particolâr di Triest e dal so teritori. Il fat plui impuartant dal secont dopovuere al fo la determinazion, tal moment di fâ il gnûf asset aministratîf e costituzionâl dal Stât talian, da la nassite de Regjon “Friûl Vignesie Julie”, che e puartà aes primis elezions pal Consei de Regjon che al fo fat ai 10 di Mai dal 1964. In chescj agns di ricostruzion e di riprese daspò de vuere si svilupà un progrès economic che pe prime volte al puartà a bandonâ il setôr agricul par indreçâsi di plui viers di chei altris setôrs, prin di dut chel industriâl. Cussì la proprietât dai terens, ancje chê de Basse dulà che lis sburtadis viers di un inmodernament des tecnichis e di dut il setôr a jerin plui fuartis, e viodè pierdi la sô impuartance, a pro di une significative jevade industriâl, soredut tal setôr metalmecanic. Par chel che al rivuarde il bas Friûl, duncje cun chest ancje il Comun di Gonârs, a forin significatîfs i sfuarçs indreçâts aes bonifichis e a realizâ la grande e la piçule viabilitât (soredut te direzion autostradâl Vignesie-Triest, dulà che si tache ancje la direzion Palme-Udin-Tarvis), ma soredut la difusion de piçule industrie che e veve in bande l’artesanât locâl, che però al jere diret in buine part ancje ai marcjâts internazionâi e a chei di un continent a chel altri. Cussì i seconts cincuante agns dal secul a vioderin la difusion progressive di une economie industriâl e artesanâl che e deventà simpri plui ative e vierte ai inflùs internazionâi. Gonârs al jentrà in cheste evoluzion soredut a traviers dal marcjât des cjalçaduris. In chest setôr la creazion di scarpis di piel economichis e puartà a une produzion destinade a un marcjât di masse, direte ancje a la Austrie, ae Gjermanie, ae Olande, ae Belgjiche e a altris paîs diferents. Il taramot dal Mai dal 1976, e lis numerosis scossis seguitivis, che a devastarin la plui part dal teritori de regjon, a lassarin in sostance salfs i teritoris dal Bas Friûl, che però a parteciparin al corot des comunitâts plui cjapadis e si ufririn in maniere ative par judâ i comun plui devastâts e par tornâ a fâju sù. Cheste ricostruzion e rivà in curt e in un ciert sens e de un stimul gnûf ae economie che dut câs no rivà a evitâ la crisi rivade tai doi decenis dopo. Ancje Gonârs cul so teritori al paià cheste situazion economiche negative, cun segnâi di regression te produzion des cjalçaduris. Cumò, in gracie de realizazion di une zone artesanâl, a son nassudis un grum di ativitâts artesanâls e comerciâls dongje de SS252 “Napoleoniche”. Duncje la ativitât economiche e risulte dividude in plui ativitâts e no dome concentrade intun sôl setôr de produzion.
[cambie] Leams esternis
- (furlan) Sportel pe lenghe furlane
[cambie] Bibliografie
- Alessandra Kersevan, Un campo di concentramento fascista. Gonars 1942-1943., Kappa Vu Edizioni, Udine, 2003
- Ermanno Dentesano, Gonars. Un comune della bassa friulana, Gonars, Gruppo Culturale Ricreativo di Fauglis, 1981, 8º, 160 p.
- Ermanno Dentesano, Gonars: vie e storie, Gonars, Comune di Gonars, 2003, 82 p.
- Ermanno Dentesano - Barbara Cinausero, I nons locâi dal Comun di Gonârs, Gonârs/Udin, Comun di Gonârs / Societât Filologjiche Furlane, 2005, 247 p.


c: text/html

text:
Gurize
Gurize (loc. Guriza, Gorizia par talian, Goríca par sloven, Görz par todesc) e je une citât di 35.401 abitants, che e je just sul confin cu la Slovenie; di chê altre bande dal confin e je la citât di Gnove Gurize, nassude intal 1947 subit dopo de fin de Seconde Vuere Mondiâl.
E je la citât plui a jevât dulà che a si fevele par furlan (tes zonis di Lucinîs, Stracis, Monsante, Plaçute e Sant Aroc). Al è il cjâf lûc dal Friûl Isuntin; il so non al ven dal sloven gorica, che al vûl dî cuel, cun riferiment probabilmentri a chel dal cjastiel. Citât cun plui animis, partignint par istorie sedi al Friûl, sedi a la Vignesie Julie, sedi a la culture slovene.
[cambie] Gjeografie
Gurize e je logade a 84 m dulà che il Lusinç, vignint de Slovenie al rive in planure. La citât si cjate tal plan, ma propite daûr a tachin i roncs dal Cuei a bonât e lis culinis dal Cjars a jevât; la vete plui impuartant di Gurize e je la Mont di San Valantin (609 m).
Lis sôs frazions a son:
- Cjastiel
- Lucinîs
- Oslavie
- Peume
- Sant Maur
- Sant Andree
- Stracis
- Ossari
- Valon da l'Aghe
- Gradiscjute
- Pudigori
- Moncjalvarie
- Pubride
- Machete
- C.is Cipriani
- Monsante
- Plaçute
- Sant Aroc
- Madonute
[cambie] Storie
Gurize e je nomenade pe prime volte ai 28 di Avrîl dal 1001 intun document che parie l'imperadôr Oton III al donave la citât (quae sclavonica lingua vocatur Goritia) al patriarcje di Aquilee e ai Eppsteins, conts dal Friûl. Cussì Gurize e fo prime sot dal Patriarcjât di Aquilee, daspò sot dai conts de Bavarie.
Tal 1500, muart l'ultin cont, Lenart, a Lienz, la citât e passà a Massimilian I di Asburc, ancje se Vignesie e varès volût cjapâ jê possès di Gurize, che e tornarà a la Italie, tal mût di dut il Friûl orientâl, dome tal 1919 daspò de prime vuere mondiâl. De metât dal XVIII secul e fo sede arcivescuvîl, cuntune jurisdizion une vore grande, che e rivave fintremai la citât di Como, in Lombardie).
[cambie] Prime vuere mondiâl
Dilunc de grande vuere, i talians a cjaparin Gurize une prime volte ai 8 di Avost dal 1916, ma par vie de rote di Cjaurêt, l'esercit talian al scugnì bandonâ la citât par ritirâsi ae diestre da la Plâf.
[cambie] Seconde vuere mondiâl
Te Seconde Vuere Mondiâl e fo ocupade prime de bande dai todescs (daspò dal armistizi dai 8 di Setembar dal 1943) e po di bande dai partesans titins tal Mai dal 1945, che a semenarin terôr par cuarante dîs.
Gurize e je stade decorade de medaie d'aur al valôr militâr pai sacrificis de popolazion vie par la Vuere di Liberazion.
[cambie] Secont dopovuere
Daspò dai tratâts di pâs ae fin de vuere, il confin talian al fo zirucât di diviers chilometris, fin a tocjâ la citât di Gurize. Par chest, par aministrâ i teritoris dal alt Lusinç, la Federazion Jugoslave e decidè di fondâ une gnove citât tacade dal confin, clamade Gnove Gurize, (Nova Gorica par sloven).
Fin ai agns '50, par vie de cortine di fier, la citât e jere sot stret control militâr, come che al sucedeve a Berlin; dome tai decenis sucessîfs il rapuart jenfri lis dôs citâts e deventà plui seren.
Tal 2004, Gurize e je deventade la citât simbul dal slargjament de Union Europeane.
[cambie] Monuments
- Cjastiel fortificât, dal XI secul
- Catedrâl gotiche, metude sù tal XIV secul, tornade a fâ tal XVII secul
- Glesie di Sant Ignazi (1680-1725)
- Museu di Storie e Art
- Museu de Grande Vuere
- Palaç Attems-Santa Croce (Municipi)
- Palaç Coronini Cronberg
- Palaç Lantieri
- Place de Transalpine
- Sacrari Militâr di Oslavie
- Sinagoghe

robotstxt: allowed

filter: keep


text:
Ravasclêt
Ravasclêt al è un comun inte Cjargne, che al dì di vuê al fâs part de provincie di Udin e al à 642 abitants. Il cumun al è componût di trê frazions, da amont a jevât: Salârs (cui borcs di Alnêt e di Cjamplovol, cumò bandonât), Ravasclêt (cui borcs di Stalis e Palût) e Zuviel, cui cjasâi di Cjampei, Stalivieri, Prapulin (o Prepaulin) e Frate. Il non vieri dal comun al è Monai, che al è ancjemò doprât da int di Zuviel e dai paîs dulintôr par riferîsi al capolûc e ae frazion di Salârs.
[cambie] Gjeografie
I borcs dal comun Ravasclêt si cjatin intal agâr che al divît il massîf de mont di Arvenis, logât a miesdì, e chel de mont di Crostis a miezegnot. Chest agâr al è dividût tal mieç dal piçul pas clamât Siele di Valcjalde (loc. Insom Valcjalda, 959 m s.n.m.) in dôs valadis diferents: la val dal riù Margò, tributari dal Dean, cun direzion viers amont (là che a si cjatin Ravasclêt e Salârs), e la val de Gladegne, tributarie de Bût, viers jevât (là che al si cjate Zuviel). Siben che cualchi studiôs di gjeografie al clame dutis dôs lis vals cul stes non di Valcjalde, la sclete usance dal puest e dopre chest non dome par part dal basin dal Margò; non plui antîc, e bon par dutis dôs lis valadis, al è pluitost chel di Val (o Cjanâl) di Monai.
Lis monts plui impuartantis dal comun, cuasit dutis verdis di boscs e passons, jessint un grum râr il cret nût, a son:
- tal massîf di miesdì (leât al grop de mont di Arvenis): monts di Çoncolan (1740 m s.n.m.), Nealt (1490 m s.n.m.), Cuel Piçul (1331 m. s.n.m.).
- tal massîf di miezegnot (part dal grop de mont di Crostis): Zimon di Crasuline (2.104m s.n.m.), Piç di Mede (2094 m s.n.m.), mont di Valsecje, mont di Runc, Bovadice, Barete di Culzin (che la int dal puest a clame «la Scufa»).
Il pont plui bas dal comun al è il cjasâl di Pît (o Pe) dal Pecol.
In tal massîf di miezegnot a si cjatin doi piçui lâts di mont, jemplâts di aghe surgive o dal disfasiment de nêf, clamâts Lât di Tarondon e Lât di Crasuline. Intal fonts de valade, a son presints doi laguts artificiâi, cussì clamâts di Insom Valcjalda e di Entrada.
[cambie] Lenghe
In tal comun al ven fevelât il furlan, in dôs variants che a partegnin ae forme dialetâl dal bas Cjanâl di Guart.
A Ravasclêt e a Salârs si fevele la variant moneane, caraterizade de terminazion des peraulis femininis (o miôr, di chês che a davegnin de prime declinazion latine) in -a (singolâr) e -es (plurâl): la cjasa - las cjases. Altris trats carateristics a son la conservazion dai ditoncs ei e ou là che tal furlan centrâl a si an î e û; par esempli, jeir e brout par îr e brût, e la terminazion in -ol là che il furlan comun al à -ul (esempli: popol). Il monean antîc, testemoneât dai scrits di pre Lenart Moras (don Leonardo Morassi) al doprave lis finâls in -o, tantche il riguladot dal didivuê.
A Zuviel, invecit, si fevele te variant zovelane, marcjade des terminazions in -a e -as (la cjasa - las cjasas). Il zovelan al è il sôl dialet di Cjargne che nol puarte lis ditongazions cjargnelis: i Zovelans a disin podê, vô, îr e cûr, tantche tal furlan centrâl. Un bon esempli di zovelan si pues leilu tai libris di puisie di Casimiro De Colle[1].
[cambie] Monuments
Entri i monuments a bisugne citâ la glesie parochiâl di San Matieu di Monai (secul XVIII), la glesie di San Spirit a Ravasclêt (secul XVIII), la glesie di Sant Andree di Zuviel (secul XIV, cun zontis e mudaments fintal secul XX), e la cjase "di Parigjin" a Zuviel, cuntune piture murâl dal secul XVII.
[cambie] Galarie fotografiche
-
-
-
-
La stazion a mont de funivie Ravasclêt-Çoncolan.
[cambie] Notis
- ↑ Casimiro De Colle, Par no dismenteâ... e cjalâ indevant: storias di Cjarnia, di cjargnei... di paîs e di tant ingegn: poesie, Cormons: G. Zorzut, stampe 1988.


text:
Minorance catalane in Italie
L'algherês e je la variant dal catalan orientâl fevelât in Sardegne inte citât di Alghero. Il catalan in Italie al ven fevelât di un 26.000 personis.
[cambie] Stât juridic dal catalan in Italie
Il catalan al è ricognossût tant che minorance linguistiche storiche de Leç 482/99. La regjon sarde e veve fat des normis di tutele cu la sô Leç regjonâl 26/1997.
[cambie] Storie
Il catalan si è pandût inte citât di Alghero intal XIV secul daspò che i catalans a vevin popolât la citât dopo vê mandât vie i abitants sarts che si jerin ribelâts. Intai secui seguitîfs i imigrâts sarts a cjaparin sù il catalan tant che lenghe prestigjôse. Chel di Alghero al è un catalan une vore arcaic cun inflencis sardis, spagnolis e, pai neologjisims modernis, talianis.
[cambie] Al dì di vuê
Il catalan al è pôc doprât te aministrazion publiche, nol ven insegnât a scuele se no che in cualchi iniziative sperimentâl. A vegnin fats dai cors par adults. Al ven invezit doprât te toponomastiche e inte produzion culturâl.


text:
Friûl-Vignesie Julie
Il Friûl-Vignesie Julie è je une regjon de Republiche Taliane cuntun 1,2 milions di abitants cun cjâf lûc Triest.
Il Friûl-Vignesie Julie è je une regjon autonome a statût speciâl, formade dal Friûl (che al'è su par ju il 90% dal teritori), e dal toc de Vignesie Julie restade sot de Italie dopo la seconde vuere mondiâl.
E confine a soreli jevât cu la Slovenie, a nord cu la Austrie a soreli bonât cun il Venit, e a sud al è bagnât dal Mâr Adriatic.
[cambie] Teritori
La regjon si slargje par scuasit 8 mil chilometros in cuadri, de Cjargne, zone montane al cunfin cun l'Austrie, passant pes culinis morenichis, fin ae planure, dividude da la linie des risultivis in alte e basse. Lis cuestis a son bassis a Ovest (Marine di Maran, Marine di Grau e Golf di Panzan) e plui altis e taiuçadis inte zone de provincie di Triest, dulà che lis clevis dal Cjars a rivin fin tal mâr.
[cambie] Storie
Il Friûl-Vignesie Julie al è une regjon istituide daspò de Seconde vuere mondiâl, intal 1963: al è formât dal Friûl storic e dal toc di Vignesie Julie restât ae Italie daspò dal tratât di pâs di Paris. Tal 1964 l'Italie e à ricognossût ae regjon la sô autonomie, par vie de vicinance ae Coltrine di fiâr e des minorancis linguistichis ancjemò presints intes zonis di confin. Tal 1968 e je stade istituide la provincie di Pordenon, dividint in doi tocs la provincie di Udin.
Chest al è un elenc di vôs di Vichipedie su la storie dal teritori prime dal 1945:
[cambie] Economie
[cambie] Agriculture
Il teritori de regjon al è pôc compancj e no simpri fertil: par chest il setôr de agriculture nol è svilupât come in altris zonis, di mût che la produzion e e je restade a un bas nivel di mecanizazion.
Inte zone montane (Cjargne) al è presint l'alevament di bovins e suins; inte zone colinâr, soredut inte part orientâl de regjon, e si cultive la vît, par produsi diviersis cualitâts di vin (Merlot, Cabernet, etc.). La planure permet di coltivâ soredut blave e jerberave. La pescje e je a vonde svilupade (Lagune di Maran e Lagune di Grau).
[cambie] Industrie
Intai ultims agns la grande industrie e je in decjadince; al dì di vuê a son plui dispatussadis lis impresis di plui piçulis dimensions, derivadis dal mont artesanâl.
- Distrets industriâi: Manzan (cjadreis), Sant Denêl (alimentâr), Brugnere (amobiliment)
- Grandis industriis: intal cjamp navâl a son logadis intes zonis di Monfalcon e Triest; l'industrie dal açâr e je presint a pôcs chilometris di Udin.
[cambie] Terziari
Turisim:
- Tarvis, For Disore, Ravasclêt, Nevee, Plan dal Cjaval: sports invernâi
- Lignan, Grau: turisim balneâr
- Cividât, Aquilee, Palme , Pinçan : turisim storic e culturâl
[cambie] Traspuarts
[cambie] Aeropuarts
La regjon e je servide da un aeropuart internazionâl, logât a Roncjis di Monfalcon, a 20 chilometris di Gurize, a 33 di Triest e a 40 di Udin.
[cambie] Autostradis
Ducj i cjâf lûcs di provincie a son colegâts ae rêt autostradâl taliane: Triest e Gurize cun la A4, Udin cun la A23 e Pordenon cun la A28.
[cambie] Feroviis
La regjon e je traviersade di impuartantis liniis feroviaris, tant pal trafic passazîrs che pes marcjanziis, come la Ferovie Vignesie-Triest e la Ferovie Udin-Tarvis, prime linie di mont a alte velocitât in Europe. A Çarvignan si cjate il plui grant scâl feroviari de regjon.
Là de Union Europeane al è in vore il progjet clamât Coridôr 5, une linie ad alte velocitât che e varà di colegâ Lisbone cun Kiev, e che traviersarà, daûr dal progjet, ancje la basse furlane.
[cambie] Politiche
Zonte regjonâl al dì di vuê (nomenade intal 2008):
President
Vizi President
- Luca Ciriani - Assessôr alis ativitas produtivis
Zonte regionâl
- Elio De Anna - organizazion, personâl e sistemis informatîfs
- Vanni Lenna - lavôrs publics, ambient e protezion civil
- Alessia Rosolen - lavôr, formazion, universitât e ricercje
- Claudio Violino - risorsis agriculis, naturâi, forestâi e de montagne
- Federica Seganti - relazions internazionâi, comunitariis e autonomiis locâi, sigurece
- Roberto Molinaro - istruzion, culture, sport e pâs
- Vladimiro Kosic (tecnic) - salût e protezion sociâl
- Riccardo Riccardi (tecnic) - planificazion teritorial, energjie, mobilitât e infrastruturis di traspuart
- Sandra Savino (tecnic) - risorsis economichis e finanziariis, patrimoni e servizis generâi
President dal Consei Regjonâl
- Edouard Ballaman
[cambie] Viôt ancje
[cambie] Leams
- (furlan) il sît de Regjon
- (talian) il sît de Regjon pa talian


text:
Michêlagnul
Michêlagnul (Michelangelo di Lodovico Buonarroti Simoni), (Caprese Michelagnul (AR), 6 di Març 1475 - Rome, 18 di Fevrâr 1564 ) al fo un pitôr, scultôr, poete e architet talian dal Rinassiment.
Al è di sigûr un dai artiscj pui impuartants di chest periodi. Al è stât l'artist ch'al à influençât di pui i artiscj dal sô timp, tant che il so mût di piturâ al è stât une vore studiât par i artiscj che son vignûts subit daspò di lui e cognossût sot il non di "Manierisim".
[cambie] Biografie
[cambie] La formazion
Nassût ai 6 di Març dal 1475 a Caprese, dongje Arezzo, fi di Ludovîc di Leonart Simoni Buonarroti e di Francesca di Neri del Miniato del Sera. La famee e jere origjinarie di Florence, ma il pari si cjatave là parcè che al jere potestât, une impuartante cariche publiche.
Za da cuant ch'al jere piçul, Michêlagnul al mostre une grande passion artistiche, soredut pal disen. Il pari nol jere content di chest, par lui al jere miôr se il fi al varès studiât gramatiche. Par un pôc al studie gramatiche cul mestri Francesc da Urbin, ma il 28 di Jugn dal 1488, lant cuintri la volontât dal pari, al va te buteghe dal Ghirlandaio, al timp il pitôr florentin pui impuartant, in tal 1490 cul mestri Bertolt di Zuan, al studie lis statuis dal Zardin des Statuis di San Marc. Al jentre in contat cu i pui grancj oms de culture dal so timp: Pico della Mirandola, Marsilio Ficino e Angelo Poliziano. Al studie lis oparis di Masaccio e di Giotto.
[cambie] La Madone de Scjale (1490-91)
La Madone de Scjale e je di chest periodi, jenfri il 1490 e il 1492, e si cjate a Florence in tal museu di Cjase Buonarroti. Il Vasari al scrîf che il nevôt dal artiste Leonart Buonarroti le à regalade al duche Cosim I dai Medici. In cheste opare si pues viodi la influence dal Donatello. La Madone, sentade parsore un clap scuadrât, viodude di profîl, e cjale lontan. Dongje di je, il Frut al duar e a çampe si viôt une scjale - che da il non ae opare - cun doi agnui.
[cambie] Bataie dai Centauros (1491-92)
Daspò de Madone de Scjale e je la Bataie dai Centauros (jenfri il 1491 e il 1492) Cheste opare e ven fate par Laurinç I dai Medici e il sogjet lu veve proponût Agnul Poliziano. Semee che Michêlagnul par cheste opare sedi stât influençât ancje de art romane.
[cambie] Atôr par l'Italie (1492-95)
Cu la muart di Laurinç dai Medici, Michêlagnul al lasse la cort dai Medici, e si cjate cence cjase. Al cjate ospitalitât in tal convent dal Sant Spirit dulà che il priôr al lu lasse studiâ la anatomie dai cuarps dai muarts in tal Ospedâl che si cjatave dongje il convent. Par ringraziament, Michêlagnul al fâs il Crist in crôs di len (1493). Jenfri il 1493 e il 1494 al compre il marmul par une grande statue di Ercul, mandade in France e lade pierdude. Il 20 di zenâr dal 1494, il duche Pieri dai Medici, al ordene une statue di nêf. Michêlagnul al torne par un pôc in te cort dai Medici, ma tal stes an i Medici a vegnin parâts vie de citât. Michêlagnul al va cussì prime a Vignesie e daspò a Bologne, dulà al lasse par la glesie di San Domeni un San Procul, un San Petroni e un agnul. Al cîr di tornâ a Florence, ma al scjampe di gnûf par vie dai disordins.
[cambie] La influence dal Savonarola, il Cupido e il Bacco
Jenfri la fin dal 1495 e il mês di Jugn dal 1496, Michêlagnul al torne a Florence. Al reste une vore impressionât de predicje dal Savonarola, tant ch'al reste cunvinçût che la Glesie a bisugne di jessi riformade. Cambie ancje di opinion parsore al significât di dâ ae art: di chest periodi al è il Cupido ch'al duâr une opare influençade de art romane, tant che Michêlagnul al cîr di vendile al cardinâl Rafaêl Riario come se al fôs une opare origjinâl de epoche romane. Ma il cardinâl si inacuarç dal truc e nol vûl comprâle, ma al reste impressionât tant ch'al clame l'artist a Rome il 25 di Jugn dal 1496, il 4 di Lui al scomence il Bacco cjoc conservât cumò al Museu dal Bargello. Cheste opare e je un cjâf di opare, al semee pardabon une statue greche. Michêlagnul al rapresente un zovin cjoc cu une tace in man. Sot dal diu ch'al bêf un zovin ch'al mangje un pôc di ue. Cheste figure e je realizade cun une realtât impressionante. Il cardinâl Riario nol vûl vêle, e la opare reste in cjase di Jacopo Gallo, un mecenât dal artiste.
[cambie] Pietât (1497-99)
In tal mês di novembar dal 1497, il cardinâl Jean de Bilhères Langlos, ambassadôr dal re di France Carlo VIII, al ordene al Michêlagnul une statue de Pietât, cumò conservade in te Basiliche di San Pieri cu un contrat scrit in tal mês di avost dal 1498. La statue e a une struture piramidâl cu la Madone a plomp e il Crist muart par lunc mitût sui zenoi de Madone. Par cheste opare, Michêlagnul al cjape l'ispirazion da lis Vesperbilder lis statuis de Madone de liturgjie dal Vinars Sant.
[cambie] La Madone cul Frut e i cuatri Sants (Florence, 1499 - 1501)
Tornât a Firenze in tal 1499, al fâs une Madone cul Frut par la catedrâl di Nôtre Dame a Bruges. Tal mês di Jugn dal 1501 il cardinâl Francesc Todeschini Piccolromini i ordene la realizazion di cuindis statuis par la catedrâl di Siene. Michêlagnul al rivarâ a fâ nome cuatri: un San Pieri', un san Pauli, un San Piu e un San Grivôr.
[cambie] David (1501)
In tal 1501, la corporazion de Art de Lane dâ a Michelagnul la comission de sô opare plui cognossude: il David. Cun cheste opare, Michêlagnul al gambie la tradizion iconografiche. La statue e je scuasit perfete, dut il cuarp dal zovin al va dongje de perfezion. Cheste statue al a doi significâts: la fede ebraiche, e la figure dal podê republican. Une robe di cjalâ ben: il cjâf dal David al è un pôc pui grant dal normâl. Michêlagnul al à tignût cont ancje dal pont di viste de persone che cjale la statue da sot. Piçule curiositât: cuant che l'opare e jere scuasit finide, il gonfalonîr de Republiche Florentine Pieri Soderini al fâs notâ che - par lui - il nâs dal David al jere masse grant. Michêlagnul al va su, cuntun pôc di polvar di marmul e cualchi colp di martiel, al fâs fente di regolâlu. Tornât ju, al domande al gonfalonîr s'al leve ben. Content, il gonfalonîr al dîs di si.
[cambie] Lenart e Michêlagnul
Michêlagnul al reste impressionât dai studis e da lis ideis in fat di piture di Lenart da Vinci. Al studie e al copie cun atenzion i cartons dal grup dal Sante Ane cu la Vergjine, il Frut e san Zuan Batiste frut. Il carton, cumò lât pierdût, al influençarà lis oparis di Michêlagnul dal timp. Jenfri il 150 e il 1501 al fasarà il Funerâl dal Crist.
[cambie] Il Tondo Taddei (1502) e il San Mateu (1503)
Dal 1502 al e' il Tondo Taddei; in cheste opare, une vore influençade da Leonart, il Frut al scjampe viodint un gardelin, simbul de Passion, inte man dal San Zuan Batiste picinin. Ai 24 di Avrîl 1503, i ven ordenât di fâ dodis statuis dai apuestui pal Domo; al rivarâ a fâ dome une, il San Mateu, conservade in tes Galariis de Academie.
[cambie] Tondo Pitti e Tondo Doni (1503-04)
Dal 1503 al e' il Tondo Pitti, opare dulà le Vergjine a strenç il Frut, cjalant lontan par mostrâ il destin al Frut.Daûr,simpri la figure dal San Zuan picinin. Jenfri il 1503 e il 1504, Michêlagnul al fâs une ' Sante famee ' cognossude cul non di Tondo Doni come regâl par lis gnocis dal marcjant Agnul Doni. Cheste invezit,no je une sculture,ma e je une taule piturade cu la tempare. In cheste opare,la Madone passe il Frut a San Josef che si cjate daûr. Di cjalâ ancje i agnui cence alis.
Une curiositât: Agnul Doni,il marcjant ch'al veve comissionât le opare, al cîr di paiâ di mancul la taule. Michêlagnul, al cjape indaûr la taule, disint che, se al voleve la taule, di dâi il dopli. A chest il marcjant, al paie trop che i veve domandât, cence dî nuie.
[cambie] La Bataie di Cascina (1504)
Jenfri l'Avost e il Setembar dal 1504, i ven dade le ordenazion par une bataie di piturâ in te Sale dal Consei di Palaç Vecjo. Il sogjet e je le Bataie di Cascina, une bataie vinçude dai florentins cuintri i pisans. Michêlagnul al prepare il carton, lât pierdût e il fresc nol sarâ mai fât. Di chest carton, si cognòs nome le bande centrâl, da une copie fate dal pitôr Aristide da Sangallo.
[cambie] A Rome, sot Juli II
In tal 1505, Michêlagnul al torne a Rome, par lavorâ su la tombe dal pape Juli II. Al va a Carrare, par sielzi il marmul, ma cuant che al torne a Rome, Juli II al à biel za gambiât di idee. A Michêlagnul nol reste che tornâ a Florence, dulà al torne a lavorâ tal San Mateu. Ma Juli II al gambie une altre volte e, cul jutori de Signorie di Florence, al fâs la pâs cul artist. Ducj e doi si cjatin a Bologne, citât apene cjapade dal esercit dal pape. Michêlagnul al fâs une grande statue dal pape, ma cheste opare, pôc amade de int, e sarà doprade in tal 1511 par fâ canons.
[cambie] La Capele Sistine (1508-1512)
Jenfri il mês di Març e chel di Avrîl dal 1508, l'artist al ven clamât dal Pape Juli II par i lavôrs di decorazion de Capele Sistine, terminâts in tal 1512. Par vie dal assest dai mûrs, si jere formade une sclapadure che il Bramant veve comedât, rinfuarçant i mûrs cun cjadenis metudis tai locâls parsore de Capele. Une volte comedât il dam, la Capele e veve di jessi piturade di gnûf. Il 8 di Mai al ven butât ju un prin progjet che al viodeve i dodis apuestui e decorazions gjeometrichis. Ma Michêlagnul, no content, al gambie idee e oten cjarte blancje pal progjet. Al puest dai apuestui, al met siet Sibillis e cinc Profetis sentâts, al divît il spazi in mût di meti ancje senis de Gjenesi, metudis in ordin cronologjic, scomençant de parêt dal altâr. Lis senis de Gjenesi son:
La separazion de lûs dal scûr, Creazion de lis stelis e des plantis, Separazion de Tiere de aghe, Creazion di Adam, Creazion di Eve, Pecjât origjinâl e Adam e Eve parâts vie dal Paradîs, Sacrifici di Noè, Diluvi Universâl.
In tai cinc scompartiments che si cjatin parsore dai trons, il spazi al devente simpri pui stret, lassant il puest a figuris crotis cu ramaç e sfueis di rôl par fâ riferiment a la famee dal Pape (i Della Rovere). Michêlagnul al met ancje i antenâts di Jesu Crist e senis de Biblie jenfri i cuâi: Gjudite e Oloferne, David e Golie, La punizion di Aman e il Sarpint di bronç. In chest progjet, nassût de colaborazion jenfri l'artist, il Pape e i studiôs di teologjie de cort papâl, al è la plui grande rapresentazion de opare di Diu, l'om. L'om viodût come le plui grande opare di Diu, e la figure dal om come ancje le figure di Jesu Crist, deventât om ancje Lui par salvâ la umanitât e puartâ dute la umanitât pui dongje di Cui che le a fate. Duncje, l'om tal mieç di dut. Cheste e je le celebrazion che Michêlagnul al fâs dal cuarp uman.
Montade le impalcadure, Michêlagnul a scomence a piturâ lis trê storiis di Noè plenis di personaçs. Man man ch'al va indenant, Michêlagnul si concentre simpri di plui sul colôr e su i cuarps dai personaçs stant atent a jessi plui essenziâl. I frescs son stâs netâts in tal 1994, metint in mostre il lôr colôr origjinâl.
[cambie] Il Mosè, i Presonîrs e la Resurezion dal Crist (1513-1515)
Daspò de muart dal pape Juli II in tal Fevrâr 1513, si decît di cjapâ in man il progjet de tombe monumentâl pal Pape. Michêlagnul al ven di gnûf clamât e al fâs il Mosè e i Presonîrs. Dal stes periodi son i doi Sclâfs: un ch'al cîr di scjampâ da cualchi alc ch'al cîr di tignîlu fer, un altri ch'al semee ch'al sedi apene sveât, ducj doi son conservâts tal Museu dal Louvre. Par Metel Vari, in tal 1514, al fâs une statue de Resurezion dal Crist, bandonade par vie di une vene tal marmul.
[cambie] La façade de glesie di San Laurinç (1515-1519)
Intal 1515, il Pape Leon X al visite Florence. Par cheste ocasion, si decît di finî la façade de glesie di San Laurinç. I lavôrs a vegnin fats da Jacopo di Sansovino e Dree del Sarto, ma il lavôr nol jere definitîf. Il Pape, alore, al decît di sielzi l'architet par dâ in man i lavôrs par vie di un concors. Michêlagnul, ch'al veve za un contrat cu le famee dal vecjo pape, Juli II, al jere lât a Carrare par sielzi il marmul par le tombe dal Pape. In tal 1517 al vinç il concprs, a cui vevin partecipât ancje Rafael, Jacopo Sansovino e Julian da Sangallo. Par cheste glesie, Michêlagnul al veve pensât di fâ un frontâl cun statuis di marmul, bronç e rilêfs. Al veve ancje pensât di fâ une glesie cu la tipiche struture des basilichis cristianis dai prins secui dal cristianisim. Cundiplui, al veve za prontât ancje il model in len e fât tancj disens dal progjet, ma i lavôrs fasin fadie a lâ indenant e dut al salte. In tal mês di març dal 1520, il contrat al ven anulât, e Michêlagnul al torne a lavorâ ai Presonîrs par la tombe dal pape Juli II. Doi vegnin completâts, cuatri invezit restin di finî. Dal stes an e je ancje la statue de Vitorie, conservade a Palaç Vecjo a Florence, e une gnove version de Resurezion dal Crist par Metel Vari, puartade a Rome in tal 1521.
[cambie] Sagristie Gnove (1519-1529)
In tal 1519, Michêlagnul al ven incjariât di prontâ une seconde capele dai muarts par la famee dai Medici in te glesie di San Laurinç a Florence. La opare e ven al tacade in tal 1525, Michêlagnul al va daûr l'esempli dal Brunelleschi a plante cuadrade. Di particolâr impuartance son lis statuis dai monuments funeraris: Parsore a chei dai Cjapitanis Laurinç e Julian si cjatin lis statuis de Alegorie dal Timp, il Crepuscul e l' Aurore parsore chê di Laurinç, il Di e la Gnot parsore chê di Julian. Invezit par Laurinç il Magnifico e so fradi Julian no si cjate il timp par prontâ i monuments, che a vegnin soterâts sot dal altâr. Par chest progjet, Michêlagnul al fâs ancje une Madone cul frut mitude tal mieç de capele, in mût che vegnin cjaladis da lis statuis dai Cjapitanis. Dongje de Madone si cjatin ancje lis statuis dai Sants Come e Damian, protetôrs de famee dai Medici, fatis su progjet di Michêlagnul dai scultôrs Rafaêl da Montelupo e Zuan Agnul Motorsoli.
[cambie] I progjets par lis fortificazions e la Biblioteche Laurençane (1529-1534)
In tal 1529 Michêlagnul al partecipe a la insurezion republicane cuintri la famee Medici, lavorant a lis fortificazions de citât tacadis dal esercit imperiâl, ch'al jere de bande dai Medici, parâts vie in tal 1527. Di chest periodi a restin i progjets da lis fortificazions, studiadis in mût di jessi ancje un strument di atac. Ma in tal setembar dal stes an, Michêlagnul al scjampe a Vignesie, al reste par cualchi dì, ma al torne, daspò vê paiât une fuarte multe. Daspò de colade de citât ai 12 di Avost dal 1530, Michêlagnul al scjampe di gnûf par platâsi dal priôr di San Laurinç par scjampâ ae vendete de famee Medici. Il pape Clement VII lu puarte vie in mût definitîf da lis mans dai Medici e i ordene la realizazion de Biblioteche Laurençane.
La Biblioteche Laurençane e je une biblioteche publiche dongje de glesie di San Laurinç: par la sale, Michêlagnul al cjape la ispirazion dal lavôr dal Michelozzo par la Biblioteche di San Marc. Michêlagnul al progjete ancje i bancs di len e il scjalon, realizât in piere serene par volê di Cosim dai Medici. In tal mês di avrîl dal 1532 al à un altri contrat par i lavôrs ae tombe di Juli II.
[cambie] I lavôrs dal Judizi Universâl (1534-1541)
In tal 1534 Michêlagnul al va a vivi in mût definitîf a Rome, sedi par finî i lavôrs de tombe dal pape Juli II, sedi parcè che, une volte tornâs i Medici a Florence, par lui nol jere pussibil vivi lavìe. Il pape Clement VII i ordene la decorazion de parêt di font de Capele Sistine cul sogjet dal Judizi Universâl, sogjet confermât ancje dal pape Pauli III, de famee dai Farnese, lavôr scomençât in tal 1536, e terminât in te sierade dal 1541.
Tal mieç dal fresc si cjate la figure dal Crist judis, cu la Madone dongje che cjale i beâts. Lis figuris dai beâts a son mitudis in mût di lâ daûr al moviment de figure dal Crist. Sot si puedin viodi figuris di sants, patriarcjis e profetis. I agnui a son rapresentâts cui struments de Passion. La rapresentazion sielzude da Michêlagnul al sarâ tal mieç di une fuarte discussion: I sants son rapresentâts cence la aureole,il Crist al è zovin e cence barbe. Chest al voleve dî che ducj i oms son compagns di front dal Judizi. Soredut i cuarps crots e lis figuris di Sant Blâs e Sante Catarine al fasaran scandul tant che, un viaç muart l'artist, si decît di clamâ un scuelâr di Michêlagnul, Denêl da Volterra par piturâ parsore dai cuarps une sorte di 'mudandis'. Par chest, Denêl da Volterra al sarâ clamât "Braghettone" (chêl de braghessis).
[cambie] Il "Crist in crôs" (1541)
In chest periodi Michêlagnul al devente amì di Vitorie Colonna, femine dal marchês di Pescare e persone di grande culture. Vitorie lu mene in tal cercli di inteletuâi dal cardinâl Regjinalt Pole. Lis ideis di chest "cercli" di inteletuâi a jerin soredut par une riforme de Glesie Catoliche, par un miôr rapuart cu la cristianitât. Chestis ideis influençaran une vore Michêlagnul. Par Vitorie Colonna, Michêlagnul al fâs un Crist in crôs, ma di cheste tele a son restâts nome i disens. Il plui famôs al è chel che si cjate in tal British Museum di Londre, e e reste ancje une copie conservade in te catedrâl di Logroño, in Spagne.
[cambie] I frescs de Capele Paoline (1542)
Intal 1542, il pape Pauli III al jere vonde gjelôs e secjât dal fat che il lûc dulà che Michêlagnul, il plui grant artist de epoche, al veve cjatât il miôr de sô espression, al jere dedicât al pape Sist, al comande a Michêlagnul i lavôrs te so capele privade in Vatican (la Capele Paoline). Michêlagnul al fâs doi frescs: il prin la Conversion di Saulo (sarès a dî San Pauli) e il Martiri di San Pieri realizât daspò vê finît la tombe di pape Juli II. Ma daspò dal 1542, la tombe di pape Juli II e ven spostade te glesie di San Pieri in Vicoli (clamade cussì parcè che dentri di cheste glesie si cjatin lis cjadenis — vicolae' in te lenghe latine — di San Pieri), cu lis statuis dal Mosè, chê di Lie e chê di Rachele. La disposizion dal pape, cu le Madone cul Frut, un Profete e une Sibille al mostre la influence dal cercli inteletuâl di Vitorie Colonna. Mosè, om di fede e scossât de vision di Diu, al è dongje da doi mûts di jessi: la vite ative rapresentade par Lie, e le vite contemplative, rapresentade par Rachele.
[cambie] Palaç Farnese e le Basiliche di San Pieri (1546-1550)
Cu la muart di Antoni da Sangallo il Zovin in tal 1546, vegnin fidâts i assums di finî i lavôrs di Palaç Farnese e de Basiliche di San Pieri. Jenfri il 1546 e il 1550 Michêlagnul al complete la façade e il curtîl di Palaç Farnese, gambiant alc dal progjet dal Sangallo, alçant un pôc il secont plan e mitint une grant curnîs e un steme colossâl parsore dal grant barcon centrâl.Par la Basiliche di San Pieri al sielç di tornâ al progjet dal Bramante, ae plante cu la crôs greche drenti dal cuadrât, lassant pierdi lis variazions puartadis da Rafael. La statue romane dal imperadôr Marc Aureli e ven mitude tal Campidoglio. Pape Pauli III al domande a Michêlagnul di studiâ la ristruturazion de place, divignude il centri de vite sociâl di Rome.
[cambie] Une Pietât cjapade a colps di martiel (1550-1550)
In tal 1550,Michêlagnul al tache la Pietât de Opare dal Domo clamade cussì par vie de sô colocazion in tal Museu de Opare dal Domo a Florence. E veve di jessi une statue dal monument de sô tombe, ma ven bandonade daspò un colp di rabie dal artiste che a colps di martiel, al romp un braç e une gjambe dal Crist, crevant ancje une man de Vergjne. Un scuelâr di Michêlagnul, Tiberio Calcagni al comede il braç e al finîs ancje la Madalene, lassade incomplete da Michêlagnul. Chest grup di statuis e à une disposizion piramidâl. Forsit Michêlagnul veve lassât incomplet apueste par completâ nome la figure dal Crist. Il Josef di Arimatee al puês jessi un autoritrat di Michêlagnul.
[cambie] La Pietât scomençade e no finide (1552-1564)
La "Pietât "Rondanini" e je une altre opare tacade e no finide. Forsit Michêlagnul e veve ancjemò di modificâle, ma in tal 1561, al regale cheste opare a Antoni del Francese.
[cambie] La Puarte Pia e il progjet di Sante Marie dai Agnui e dai Martars (1561)
I ultims progjês de sô vite son: il disen dal progjet de Puarte Pia, opare impuartante, e il progjet de glesie di Sante Marie dai Agnui e dai Martars.
[cambie] La muart
Ai 18 di Fevrâr dal 1564, a otante vot agns, Michêlagnul al mûr. Al polse te Glesie di Sante Crôs a Florence. AL fo Zorz Vasari a progjetâ il monument de tombe cu lis tre figuris che vain, che a rapresentin la piture, la sculture e l'architeture.
[cambie] Michêlagnul poete
Ancje se par lui la poesie jere une fufigne,Michêlagnul al a scrît poesiis za dal 1500-1505. Di sigûr influençât dal Petrarche e di Dante, cognossûts ae cort dai Medici, lis sôs poesiis a an come sogjet il sô lavôr, ma ancje amôr e l'amistât. Si sa che cuant al scriveve di amôr, lu faseve par un om, il zovin Tomâs de' Cavalieri, ma al jere ancje une vore leât a Vitorie Colonna. Cul vignî vecjo, al devente simpri pûi religjôs, e la sô religjositât si cjate ancje tal sô pinsîr e tes sôs poesiis: al fevele dal pecjât e de salvece, fin a deventâ ancje une vore amâr.
[cambie] Leams esternis


text:
Lenghe ebraiche
[cambie] Origjin
La storie no palese la divignince dal ebraic, come dal rest di nissune des plui antighis lenghis cognossudis come, il sumer, l'acjadic, l'aramaic, l'egjizian. A 'ndi è diviersis ipotesis, une di chestis a pâr che a fasi derivâ l'ebraic dal aramaic o di cualchi dialet cananeu. Une buine font storiche che forsi a po ufrì un sclariment cret de divignince de lenghe ebraiche a je la Biblie. Dentri al è scrit de lenghe cjacarade dai dissendents di "Abram l'ebreu" dissendint a so volte di Sem fî di Noè.
[cambie] Alfabet e scriture
L'alfabet ebraic al jere compost di vincjedôs consonantis, cualchidune des cuâl a podeve figurâ doi suns. Lis vocâls a vignivin zontadis dal letôr, secont il contest. Ancje un letôr de lenghe taliane in cierts câs a si compuarte cussì, par esempli al è scrit "cfr." al lei "confronta" o al è scrit "btg." al lei "battaglione". A si scrîf da drete a çampe.
[cambie] Carateristichis
L'ebraic a je une lenghe une vore sauride e plene di metaforis. Il vocabolari al è fat di tiermins che a riclamin ai sens de viste, uldide, tast, ecc. In chest mût a piturin un cuadri mentâl par il letôr o par il scoltadôr.


text:
Discussion:Gjornalist
[cambie] liste gjornaliscj
O ai comedât la vôs che e veve nome une liste di nons di gjornaliscj plui o mancul de rai regjonâl, mi domandi se al è il câs di lassà cheste liste (che dut câs a varès di vê dome des figuris significativis), par me si podarès ancje gjavâle. --Tocaibon 28 di Set 2007 a lis 07:43 (UTC)
- La liste e jere stade gjavade e dopo tornade a meti. Viodìn di fâ une discussion.
- O torni a disi ce che o ai scrit parsore, par me une liste cussì no à tant sens. Ce carateristiche si varessie di vê par lâ in liste? Lavorâ ae Rai regjonâl, ocupâsi dal Friûl, fâ il gjornalist par furlan?
- E parcè no meti ancje i gjornaliscj talians, e chei forescj famôs (mi pâr ancje che inte Vichi e sedi ancje la biografie di un gjornalist francês...).
- La me propueste e je chê di gjavâ propit la liste, tal câs e sarâ la categorie che e permetarà di navigâ fra i giornaliscj. Par esempli te wiki taliane e je metude cheste categorie, opûr nô o vin une categorie di matematics polacs --Tocaibon 13 di Otu 2007 a lis 11:11 (UTC)
-
- O soi dacuardi, se o vessi di meti un doi gjornaliscj famôs o metaressi cualchidun di nivel internazionâl, une liste come chê che eje cumò e starès ben par esempli in RAI Regjonâl dal Friûl Vignesie Julie secont me --Klenje 14 di Otu 2007 a lis 16:08 (UTC)


text:
Autobus
L'autobus (tal ûs clamât ancje bus) al è un veicul a motôr che al traspuarte dome personis e i lôr efiets personâi.
[cambie] Origjin dal non
La peraule autobus e derive di auto- (contrazion di autoveicul) e -bus (contrazion dal latin omnibus, "par ducj").
[cambie] Storie
Il prin autobus, a vapôr, al fo inventât tal 1827. Il prin servizi ofiert di un veicul a combustibil al è, invezit, dal 1895, cuant che pe prime volte lis citâts di Siegen e Netphen a forin leadis di un servizi di linie di chest gjenar. Il veicul al jere costruît dal pionîr de automobil Carl Benz, e al veve un motôr cun 5 cjavai di potence.
I servizis di traspuart con autobus a àn scomençât a vê une grande cressite tai prins agns '50. In Italie, construtôrs come Fiat, Lancia e Alfa Romeo a produserin diviersis modei, cuntune vore di caroçariis personalizadis.
Tal 1977 al è nassût il consorzi Inbus, che tal zîr di dîs agns al à produsût miârs di autobus vendudis in dutis lis regjons talianis. La Inbus si è trasformade tal 1987 in Bredabus, e, a seguiti de fusion cun la Menarini di Bologne, in BredaMenariniBus, aziende ancjemò in ativitât e controlade de Finmeccanica.
[cambie] Tecniche
In Italie, i autobus a puedin vê une lungjece massime di 13,50 metris o di 15 metris (rispetivementri a 2 o 3 as), une largjece di 2,55 e une altece di 4 metris (elevabii a 4,30 pai autobus in servizi urban o suburban cun percors prefissât). Il pês massim ametût al è di 18 toneladis (19 pai autobus in servizi di linie urban o suburban) se a 2 assis, o di 25 toneladis par chei a 3 assis. I autobus a puedin jessi doprâts par:
- Traspuart public locâl (urban, suburban o extraurban)
- A lunc percors (gran turisim)
- Scuelebus


text:
Roald Amundsen
Roald Engelbregt Gravning Amundsen (16 di Lui dal 1872 - 18 di Jugn dal 1928) al fo un esploradôr norvegjês des regjons polârs. Al fo il comandant de spedizion antartiche dal 1911-1912 che e fo la prime a rivâ al Pôl Sud. Al fo ancje al prin di simpri a concuistâ sei il Pôl Sud sei il Pôl Nord, e a traviersâ il passaç a nord-est.
Amundsen al nassè intune famee di navigadôrs e cjapitanis, cuart di dîs fîs. Al studià come miedi, ma a 21 agns, ae muart de mari, al lassà dut par dedicâsi aes esplorazions, colpît soredut des gnovis su la imprese di Fridtjof Nansen tal 1888, che al veve traviersât la Groenlande.
Al murì tal 1928, intune spedizion organizade par socori i membris de spedizion dal talian Umberto Nobile, daspò che il lôr gnûf dirigjibil Italia al jere colât cuant che a stavin tornant indaûr dal Pôl Nord.
[cambie] Figuris
-
-
-
Amundsen-russian-map2.jpg
Spedizions antartichis (rus)


text:
Vierte
La vierte (o ancje primevere) e je une des cuatri stagjons tal emisferi temperât.
Dal pont di viste astronomic, la vierte a scomence tal emisferi boreâl ai 21 di Març (ecuinozi de Vierte) e e finìs ai 21 di Zugn (solstizi di Istât); dal pont di viste meteorologjic, invezit, e scomence ai 1 di Març e finìs ai 30 di Mai (tal emisferi austrâl e cuvierç invezit i mês di Setembar, Otubar e Novembar) e je caraterizade da lis temperaduris che tornin a lâ sù daspò dal Unvier e da une rinassude de nature.
Ancje la primevere (come lis altris stagjons) al è un periodi simbolic ch'e à ispirât schiriis di artiscj (baste pensâ a La primevere di Antonio Vivaldi, la primevere di Sandro Botticelli e cussì indevant).


text:
Diplomazie
La diplomazie e je l'art e la pratiche di puartâ indevant tratativis cun personis acreditadis (ven a stâi che àn il diplome dal diplomatic). Di solit a si riferìs aes tratativis internazionâls, discussions tra i diviers stâts dal mont su cuistions economichis, politichis, cumierç, vueris e acuarts di pâs. I tratâts internazionâi a son difat inmaneâts dai diplomatichis prime di jessi firmâts dai politics.
In sens informâl, la diplomazie e je ancje l'ûs di tatichis par vuadagnâ un vantaç strategjic in cualchi cjamp.
[cambie] Formis di diplomazie
Lis formis di diplomazie a son dôs: chê bilaterâl, afrontade in gjenar intes ambassadis e intes visitis di stât, e chê multilaterâl, che si fâs scomençâ cul Congrès di Viene dal 1815; la plui impuartante istituzion di diplomazie multilaterâl e je l'ONU.
Une tierce forme di diplomazie e je ancje chê regjonâl, che e je une forme di diplomazie multilaterâl ma ristrete ai stâts di une cierte aree.
[cambie] Storie


text:
Cjan
Cjan (Canis lupus familiaris)
Gjenar di carnivar de famee dei Canidi.
Al cjape dentri diviersis specijes e razis, sie salvadiets che domestichets.
Al è un animâl simpatic, afetuôs e cualchi volte ancje invadint. Al ven ritignût il miôr amì dal om.
Par vie dal scjars numar di glandulis dal sudôr, i cjans a regolin la temperadure dal cuarp butant fûr la aghe zontraviers i polmons, la mocuce de bocje e la lenghe.
Tra i sens al predomine l'odorât, subite dopo a vegnin la uldide e la viste.
Une vore alte e je le capacitât psichiche, i cjans a àn le pussibilitât di meti dongje lis ideis in maniere tâl di podê imparâ ducj i esercizis che a son compatibii cu le lôr tressadure.
Par cuant che al rivuarde la so salût, o cjacarin di chei domestics, trê a son i fatôrs negatîfs fondamentâi.
- le mancjance di moviment
- le alimentazion masse bondante e masse sostanziose
- le temperadure de cjase masse alte.


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
[cambie] La famee te storie
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
[cambie] La famee vuê
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
Iliade
La Iliade e je - insiemi cu la Odissee - un poeme epic assegnât a Omêr. Si compon di vincjecuatri libris o cjants. In totâl a son 15.693 esametris. Opare ciclopiche e complesse, al è une des fondis de leterature greghe e in gjenerâl de leterature ocidentâl e mondiâl. E conte lis vicendis di un curt episodi de storie de vuere di Troie, chel de ire dal eroi Achil, intal ultin dai dîs agns di vuere. Dopo nûf agns di assedi Agamenon, gjenerâl de armade achee e fradi di Menelau, si refude di tornâ a Crise, sacerdot di Apol, sô fie Criseide, che lui al à otignût come prede di vuere. Il Diu al punìs cuntune pestilence il cjamp dai Grêcs e Agamenon, frontât cun viamence di Achil inte assemblee dai vuerîrs, al è costret a tornâ Criseide. Par compensâsi di cheste pierdite al gjave a Achil la sô sclave Briseide. Achil disdegnât, calcolant di vê vût une ofese imperdonabile, al decît di no combati plui de bande dai Grêcs, che cussì a vegnin batûts cun durece dai Troians. Patrocli alore al decît di lâ in cjamp cu lis tu armis di Achil, par fâ crodi che chel al sedi tornât a lotâ, ma al ven copât di Etor, che i gjave lis armis divinis. Achil, dopo di vê vût armis gnovis di Efest, al torne a combati par svindicâ la muart dal so amì; infin al è il duel cun Etor che al reste copât e Achil. Priam, re dai Troians e pari di Etor, al rive intal cjamp dai Grêcs a domandâ la restituzion dal cuarp, e infin al rive a comovi Achil. Il poeme si siere cui funerâi di Patrocli e di Etor. Pai siei tignûts vuerîrs la Iliade e je calcolade plui arcaiche de Odissee, e je il poeme dal eroi che combatint e murint in bataie al concuiste la imortalitât de glorie, biel che inte Odissee cheste glorie e je concuistade dal om in graciis de sô inteligjence, de sô pazience e de sô brame di cognossince.


text:
30 novembre 2006
Concors di traduzion a Felet
Vuê joibe ai 30 di Novembar aes 6 sot sere li de sale consiliâr a Felet il comun di Tavagnà, adun cu la associazion LinguESTpress, al presente il concors "ESTROVERSO", Premi internazionâl di traduzion di leterature pe infanzie des lenghis dal est Europe al talian e al furlan.
Cul patrocini di Regjon autonome FVJ - assessorât ae culture, Provincie di Udin, Universitât dal Friûl e la Agjenzie Regjonâl pe Lenghe Furlane.
Cul patrocini di Regjon autonome FVJ - assessorât ae culture, Provincie di Udin, Universitât dal Friûl e la Agjenzie Regjonâl pe Lenghe Furlane.
29 novembre 2006
Bulo Dario, bulos chei di Cjasesole!!!
Ancje se o vin za fevelât, cheste e val la pene di tornâ a ricuardâle: Dog of Tires si è confermade come une grande manifestazion sportive. Par savê come che e je lade, lait a lei achì.
Grazie a fotorf pe segnalazion e inmò compliments ai organizadôrs!
Grazie a fotorf pe segnalazion e inmò compliments ai organizadôrs!
28 novembre 2006
Un altri consei comunâl
La setemane passade non vin rivât a discuti dut l'ordin dal dì e duncje martars ai 28 di Novembar aes 6 e mieze sot sere al è inmò Consei comunâl.
27 novembre 2006
Pal Parlament
Tal consei comunâl de setemane passade o ai rivât a fâ aprovâ cheste delibare che o mandarìn al Parlament a Rome. O soi propit content parcè che al sarès pardabon un at impuartant rivâ a ratificâ la Cjarte europeane pes lenghis regjonâls (1992).
26 novembre 2006
25 novembre 2006
Usgnot teatri a Maian, sabide aes 20.45
Usgnot li dal auditorium e continue la rassegne di teatri adun cu la Pro Majano: "il Volpone" al è il titul dal spetacul.
Achì i detais de serade
Achì i detais de serade
22 novembre 2006
Us spieti vinars ai 24 di Novembar al Picaron
Vinars ai 24 di Novembar dal 2006 aes 8 di sere li dal ristorant “Al Picaron” (Sant Denêl) si davuelzarà la cunvigne: Friûl - Vignesie Julie e Sardegne, Regjons di Europe, specialitât a confront.
Intervents:
- Introduzion di Adriano Piuzzi, Assessôr de Provincie di Udin;
- "I risis in teme di tutele linguistiche te finanziarie statâl e tal gnûf Statût de Regjon Friûl-VJ" di Carli Pup Puartevôs dal Comitât 482;
- conclusions di on. Renzo Tondo e on. Mauro Pili, za presidents de Regjon Friûl-VJ e de Regjon Sardegne e components de XIV comission parlamentâr Afârs europeans.
Publicât di Christian Romanini aes 01:19 20 commenti:
Etichetis: sardegne
21 novembre 2006
Interviste radiofoniche
Cheste interviste e je lade in onde vinars passât a buinore. O ringrazii Luca par vêmi judât a metile te rêt. Buine scolte.
La Patrie dal Friûl a Onde Furlane
Caricato da farcadice
La Patrie dal Friûl a Onde Furlane
Caricato da farcadice
20 novembre 2006
Consei comunâl
19 novembre 2006
Casciano al lasse il grup di Fi-An-Udc
Ancje se un tic in ritart (cualchidun al à ancje pensât mâl, vere Masanc?) us publichi l'articul di vuê sul MV...
18 novembre 2006
Dal multimateriâl al monomateriâl
Tal display che al è in place fûr dal comun e je la comunicazion che si passarà de racuelte multimateriâl di cumò a chê monomateriâl. Chest al significhe che cumò o varìn di fâ plui atenzion tal dividi lis scovacis e no dome in scovacis umidis e secjis, e ancje i cassonets a saran di plui: veri-alumini; umit no riciclabil, cjarte, plastiche...
16 novembre 2006
Spietant la cunvigne dai 24, cjante che ti passe...
La nestre regjon si conferme ai prins puest te sene musicâl taliane, ancje se radios e televisions al semee che no si rindinc cont. Achì us presenti l'ultin video dai Kosovni Odpadki, grup furlan che al cjant in sloven e furlan, biele sintesi dal miscliç di culturis de nestre zone. Tal 2004 a Dicembar ju vevi clamâts a sunâ in auditorium: concierton fantastic!!!
Fantats, aromai al è di bant platâ la realtât, ven a stâi che la nestre regjon e je speciâl parcè che achì si incuintrin lis 3 culturis de Europe: gjermaniche, latine e slave e la nestre regjon e je une piçule sintesi dal jessi europeans... E chest nol sucêt di nissune altre bande in Europe.
Buine scolte!
Fantats, aromai al è di bant platâ la realtât, ven a stâi che la nestre regjon e je speciâl parcè che achì si incuintrin lis 3 culturis de Europe: gjermaniche, latine e slave e la nestre regjon e je une piçule sintesi dal jessi europeans... E chest nol sucêt di nissune altre bande in Europe.
Buine scolte!
15 novembre 2006
Friûl Vj e Sardegne a Sant Denêl, vinars ai 24 di Novembar aes 20.00
Vinars ai 24 di Novembar dal 2006 aes 8 di sere li dal ristorant “Al Picaron” (Sant Denêl) si davuelzarà la cunvigne: Friûl - Vignesie Julie e Sardegne, Regjons di Europe, specialitât a confront.
Intervents:
Intervents:
- Introduzion di Adriano Piuzzi, Assessôr de Provincie di Udin;
- "I risis in teme di tutele linguistiche te finanziarie statâl e tal gnûf Statût de Regjon Friûl-VJ" di Carli Pup Puartevôs dal Comitât 482;
- conclusions di on. Renzo Tondo e on. Mauro Pili, za presidents de Regjon Friûl-VJ e de Regjon Sardegne e components de XIV comission parlamentâr Afârs europeans.
Publicât di Christian Romanini aes 06:15 11 commenti:
Etichetis: sardegne
14 novembre 2006
Dimissions in Comun e in Colinâr
Vuê e je la notizie des dimissions di Claudio Marcuzzi de incjarie di conseîr comunâl. Un mandi a un aversari leâl.
13 novembre 2006
Vinars 17 cunvigne tal Cjistiel di Susans
L'assessorât aes ativitâts produtivis al à inmaneât une cunvigne:
"Prospetivis di disvilup artesanâl/industriâl par Maian e il so comprensori".
A saran presints ancje l'ass. regjonâl Enrico Bertossi, l'ass. provinciâl Daniele Macorig, il president dal Cipaf Burello, Edi Snaidero, Giovanni Fantoni e Nereo Tassotti.
L'apontament al è pes 6 di sere.
"Prospetivis di disvilup artesanâl/industriâl par Maian e il so comprensori".
A saran presints ancje l'ass. regjonâl Enrico Bertossi, l'ass. provinciâl Daniele Macorig, il president dal Cipaf Burello, Edi Snaidero, Giovanni Fantoni e Nereo Tassotti.
L'apontament al è pes 6 di sere.
12 novembre 2006
Documentari sul Taramot
O vevi proponût di fâ un dvd documentari sul Taramot: la idee no je plasude e alore nuie. Tocje contentâsi di chest piçul filmât, ancje se o speri che prin o dopo chest videodocumentari al nassi, parcè che ciertis robis no tu puedis ni scrivilis ni leilis: si à di viodilis e scoltâlis
Dogs of Tires a Cjasesole
Sabide e domenie che a vegnin a Cjasesole (tes Tires, in grafie uficiâl si varès di scrivi Tiris, ma al cole il zûc di peraulis...) e sarà la tierce edizion de corse cui cjans inmaneade di Dario dai Ols (Modesti) e dai siei colaboradôrs de Pro Loco di Cjasesole.
Apontament sabide di buinore pes verifichis di gare e domenie aes 10 pe gare vere.
Pardabon une biele robe di lâ a viodi: bulo Dario!
Apontament sabide di buinore pes verifichis di gare e domenie aes 10 pe gare vere.
Pardabon une biele robe di lâ a viodi: bulo Dario!
11 novembre 2006
La Patrie dal Friûl: Novembar 2006
Come che us ai anticipât, ve chi la gnove copertine de Patrie dal Friûl, mês di Novembar. Si fevele dal gnûf Friûl, di migrazion e tantis altris robis, se o vês voie di abonâsi, ve chi il cont corint intestât a:
La Patrie dal Friûl - Glemone
cont corint postâl n. 12052338 (a son dome 25 euros al an)
telefon 0432/981411
mail
info@lapatriedalfriul.org
La Patrie dal Friûl - Glemone
cont corint postâl n. 12052338 (a son dome 25 euros al an)
telefon 0432/981411
info@lapatriedalfriul.org
10 novembre 2006
09 novembre 2006
Rassegne stampe: notiziis dal Tar
Il Tar al à dât reson ae Provincie di Udin par chel che al inten la cuestion dai ricors Romanello che a vevin fermât il conferiment des scovacis a Sedean. Invezit di pensâ a domandâ difidis, ancje la Colinâr e varès vût di pensâ a risolvi il probleme. Jo lu vevi dit: cumò o soi propit curiôs di viodi ce che al sucêt.
07 novembre 2006
La Patrie dal Friûl
O aprofiti par fâ un pocje di publicitât al gjornâl La Patrie dal Friûl che al jes une volte al mês (chi in bande il numar di Otubar).
Al rive in abonament e se o vês voie di cjatâ un pocje di informazion che e met la lint su lis cuestions che a rivuardin il Friûl, us invidi a dâi un cuc in biblioteche. Se po us plâs o podês ancje abonâsi, tant no son grandis spesis di fâ.
Si acetin critichis e sugjeriments.
Ca di cualchi zornade al è pront ancje il numar di Novembar.
Al rive in abonament e se o vês voie di cjatâ un pocje di informazion che e met la lint su lis cuestions che a rivuardin il Friûl, us invidi a dâi un cuc in biblioteche. Se po us plâs o podês ancje abonâsi, tant no son grandis spesis di fâ.
Si acetin critichis e sugjeriments.
Ca di cualchi zornade al è pront ancje il numar di Novembar.
06 novembre 2006
Nostro Domani: sabide inaugurazion a Pêrs
La associazion "Nostro Domani Pontello Valentino" e inaugure sabide la sede di Pêrs.
Achì a saran il centri diurni e lis struturis di residence pai disabii, che un doman no podaran contâ plui dome su lis fameis. Cheste realtât e permetarà duncje di frontâ cun plui serenitât il futûr a chês personis mancul fortunadis.
La opare e je stade realizade ancje in grazie de ereditât di diviers milions che Valentino Pontello, un migrant origjinari di San Vît di Feagne, che al à lassâts i bêçs a cheste associazion che e met adun lis fameis dai disabii.
L'apontament pe cerimonie al è duncje par sabide ai 11 di Novembar a Pêrs aes 10.30 di buinore.
Achì a saran il centri diurni e lis struturis di residence pai disabii, che un doman no podaran contâ plui dome su lis fameis. Cheste realtât e permetarà duncje di frontâ cun plui serenitât il futûr a chês personis mancul fortunadis.
La opare e je stade realizade ancje in grazie de ereditât di diviers milions che Valentino Pontello, un migrant origjinari di San Vît di Feagne, che al à lassâts i bêçs a cheste associazion che e met adun lis fameis dai disabii.
L'apontament pe cerimonie al è duncje par sabide ai 11 di Novembar a Pêrs aes 10.30 di buinore.
05 novembre 2006
Simpri a proposit di scovacis
Il president de Colinâr al ven in consei, nus conte tantis "bielis" robis su lis scovacis, ma tal doman sul gjornâl al ven fûr che cumò lis puartin a Ferrara e dopo a Davian: no podevial dînusal za in Consei cence che o vedin di leilui dal gjornâl? Intant ancje Thermonuke nus segnale une letare publicade sul Messaggero.
04 novembre 2006
Maian dal biel tor
Sul Messaggero di chê altre dì al jere un articul sul finanziament rivât ae Parochie di Maian par tornâ a fâ sù il tor. Par jessi sincîr, mi soi un tic afezionât a chest cussì come che al è... Mi plasarès viodi il progjet che al è proviodût.
03 novembre 2006
Presentazion dal libri di Angelo Dreosti
Sabide ai 4 di Novembar, aes 20.30 li dal centri parochiâl di Susans si presente il libri di Angelo Dreosti "La grande guerra in Carnia: nei diari parrocchiali e nei processi del tribunale militare".
Come che nus diseve Angelo "si trate di une racuelte di "Libris Storics" che i plevans di ogni paîs e compilavin vie pal periodi de vuere, dal '15 al '18, ma soredut tal an di ocupazion austriache. (Dut material inedit)".
Lait a viodi achì, ma soredut no stait a pierdi la presentazion a Susans.
Come che nus diseve Angelo "si trate di une racuelte di "Libris Storics" che i plevans di ogni paîs e compilavin vie pal periodi de vuere, dal '15 al '18, ma soredut tal an di ocupazion austriache. (Dut material inedit)".
Lait a viodi achì, ma soredut no stait a pierdi la presentazion a Susans.
02 novembre 2006
PPP: 02/11/1975-02/11/2006
31 agns za fa al vignive copât Pieri Pauli Pasolini.
Publicât di Christian Romanini aes 01:53 21 commenti:
Etichetis: no son plui, pasolini
Iscriviti a: Post (Atom)